Ҳусниддин Ғофуров: “Дебют ўйинимдан қониқдим” / CHAMPIONAT.asia\nҲусниддин Ғофуров: “Дебют ўйинимдан қониқдим”\n02 сен 19:36\nЎтган шанба куни Сербия премьер лигасининг 4-туридан ўрин олган бир қатор ўйинлар ўтказилди. Ушбу чемпионат иштирокчиси “Явор”га яқинда кўчиб ўтган Ҳусниддин Ғофуров янги жамоасидаги дастлабки расмий учрашувини ўтказди.\nҚувонарлиси ҳамюртимизнинг дебют ўйини омад ли чиқди. Сабаби иваницаликлар шу куни гарчи сафарда ўйнаган бўлишларига қарамай, “Спартак”ни 2:0 ҳисобида мағлубиятга учрата олди. Бошланғич таркибдан жой олган Ҳусниддин иккинчи бўлимда бош мураббий томонидан бошқа бир футболчига алмаштирилди.\nМазкур учрашувдан сўнг, Ғофуров championat.asia сайтига махсус интервью берди.\n- Салом, Ҳусниддин! Аввало Сербия премьер лигасидаги дебютингиз ва унинг омадли якун топгани билан табриклаймиз.\n- Бу сизнинг “Явор” сафидаги дастлабки расмий ўйинингиз эди. Таассуротлар қандай?\n- Дебютим омадли чиққани кайфиятимни кўтаргани аниқ. Қолаверса шу куни сафардан уч очко билан қайтишга эришдик. Биринчи расмий ўйиним бўлганлиги учун баҳснинг дебочаси мен учун озгина ҳаяжонли тарзда ўтди. Аммо аста-секин ўйинга киришиб кетдим.\n- Мураббий ўйиндан сўнг нима деди? Ҳаракатларингиздан кўнгли тўлдими?\n- Ҳа, яхши. Бу борада ортиқча эътирозлар бўлмади. Шундай экан ўйинимдан қониқиш хосил қилган кўринади.\n- Богича Богичевич сизни қайси чизиқда ўйнатди?\n- Мураббий шу куни мени қанот ярим ҳимоясига қўйди. Ўнг ва чап қанотларда ҳаракат қилдим.\n- Илгари асосан ҳужумчи сифатида ўйнагансиз. Янги позицияда ўйнаш қийинчилик туғдирмаяптими?\n- Озгина қийналяпман. Чунки ўзингиз яхши биласиз, бунгача асосан номинал ҳужумчи сифатида ўйнар эдим. Лекин умид қиламанки, янги позицияга ҳам кўникиб кетаман ва мураббийнинг кўрсатмаларини тўлиқ бажариш учун бор кучим билан ҳаракат қиламан.\n- Бош мураббий сиздан кўпроқ нимани талаб қиляпти?\n- Қанот ярим ҳимоячиларининг асосий вазифаси олдинги чизиқдаги жамоадошларини тўп билан таъминлашдан иборат. Шу боис Богичевич ҳам табиийки мендан кўпроқ тўп узатишларни талаб қилади.\n- Шахсан ўзингизни биринчи расмий ўйинингиздан кўнглингиз тўлдими?\n- Ҳа, дебют баҳсимдан ўзим ҳам қониқдим. Ўйлайманки ёмон таассурот қолдирмадим. Лекин камчиликларим ҳам бисёр. Бунинг учун машғулотларда тинимсиз ишлашим кераклигини жуда яхши англаб турибман.\n- Жамоадошларингизнинг далдаси қандай бўляпти?\n- Футболчиларнинг барчаси майдонда ва унинг ташқарисида катта ёрдам бермоқда. Дебют ўйинимда ҳам улар мени қўллаб-қувватлашди.\n- Жамоангизда энг кучли футболчи ким?\n- Ҳаммаси ўзига яраша футболчилардир. Улардан бирортасини аълоҳида ажратиб кўрсатиш қийин.\n- “Явор”да жамоавий ўйин шаклланганми ёки бирорта футболчининг ўйинига боғлиқми?\n- Албатта, жамоавий ўйин биринчи ўринда.\n- Кейинги учрашувларда ҳам бошланғич таркибдан жой олиш имкониятингизни қандай баҳолайсиз?\n-Бу борада олдиндан бир нима дейиш қийин. Бир сўз билан айтганда, 50х50.


«Ўзбекистон ҳаво йўллари» МАК харид қилган Boeing-787 самолёти 18 май куни Тошкентга етиб келди. (Ўзбекистон ҳаво йўллари)\nТОШКЕНТ – 2018 йилнинг дастлабки тўрт ойи давомида Ўзбекистонга киритилган инвестицияларнинг чорак қисмидан кўпроғи Америка Қўшма Штатлари ҳиссасига тўғри келди, дейилади 27 июнь куни Ўзбекистон Марказий банки эълон қилган баёнотда.\n1991 йилда Россиядан мустақил бўлганидан сўнг, Ўзбекистонга умумий қиймати 4,3 миллиард АҚШ долларига (33 триллион сўм) тенг хорижий сармоя киритилди, шундан 300 миллион АҚШ доллари (2,3 триллион сўм) жорий йилнинг дастлабки тўрт ойига тўғри келди.\n2018 йилнинг дастлабки 4 ойида АҚШ сармоялари жами хорижий инвеститисияларнинг 28 фоизини ташкил этди, дейилади баёнотда.\nТадқиқотга кўра, Хитой ва Россиядан сармоялар анча кам бўлиб, мос равишда 10 ва 6 фоизни ташкил қилган.\nАҚШнинг Ўзбекистондаги элчиси Памела Спратлен (ўнгда) 20 май куни Америка-Ўзбекистон савдо палатасининг Тошкентда ўтган йиғилишида иштирок этмоқда. Савдо палатаси Ўзбекистонда фаолият юритаётган америкалик инвесторлар ва Америка Қўшма Штатларида бизнес манфаатларига эга ўзбек тадбиркорларни жамлаган. (Америка-Ўзбекистон савдо палатаси)\nАҚШнинг етакчи компаниялари Ўзбекистон бозорига кирмоқда\nЎзбекистон бир қатор иқтисодий ислоҳотларни қабул қилган 2017 йилдан буён Американинг йирик бизнеслари Ўзбекистон бозорига қизиқиш билдирган.\nУлар орасида General Electric, White & Case ва McKinsey & Company, Yum! Brands каби компаниялар бўлиб, сўнггиси шу йил Тошкентда машҳур KFC ресторанларини очишни режалаштирмоқда.\nБугунги кунда Ўзбекистонда General Motors, Boeing, ExxonMobil, Coca-Cola ва John Deere каби Америка компаниялари фаолият юритиб келмоқда, деб хабар беради Ўзбекистон ташқи ишлар вазирлиги.\n«Май ойи ўрталаридаги Ўзбекистон президенти Шавкат Мирзиёев ва АҚШ президенти Доналд Трампнинг тарихий учрашувига қадар ҳам Қўшма Штатлар инвесторлари мамлакатда етакчи ўринларни эгаллаб келганини таъкидлаш лозим», дейди тошкентлик иқтисодчи Рустам Файзиев Карвонсарой нашрига.\n«Учрашув чоғида ўзбек ва америкалик бизнес етакчилари 4,8 миллиард АҚШ долларига тенг шартномаларни имзоладилар», деди у.\nКелишувлар 20 дан ортиқ йирик шартномалар, шу жумладан, «Honeywell» ва Жиззах Petroleum ўртасида Жиззахда нефтни қайта ишлашга ихтисослашган заводни барпо этишга оид шартномани ҳам ўз ичига олди.\nМарказий банк Америка инвеститисиялари ҳажмининг «келажакда янада ошишини» кутмоқда, деди Файзиев.\nBoeing Ўзбекистонга Dreamliner самолётларини етказиб бермоқда\n«Boeing» компанияси ва «Ўзбекистон ҳаво йўллари» миллий авиакомпанияси ўртасидаги ҳамкорлик – АҚШ ва Ўзбекистон ўртасидаги ҳамкорликнинг кўзга кўринган мисолларидан бири.\n18 май куни «Boeing» учинчи «Dreamliner»ни Тошкентга етказиб берди.\n«Boeing самолётлари «Ўзбекистон ҳаво йўллари» учун муҳим ва компания ўз паркини ушбу ҳаво кемалари билан кенгайтиришда давом этади», деди миллий авиакомпания матбуот котиби Шуҳрат Холиқов Карвонсаройга.\n«Биз уларни сифати, ишончлилиги ва қулайлиги учун юқори баҳолаймиз», деди у. «2020 йилгача яна учта Dreamliner сотиб олинади ва уларнинг сони 6 тага етади.»\n«Ўзбекистон ҳаво йўллари» ушбу самолётларга Ўзбекистонда биринчи бўлиб буюртма берган, деб қўшимча қилди у.\nДримлайнерларнинг сотиб олиниш авиакомпанияга 2017 йилда Тошкент ва Нью-Йорк ўртасида узлуксиз рейсларни йўлга қўйишга имкон берди.\nЎзбекистонлик Америка фуқаролари учун янги имкониятлар\nАҚШ аҳолини рўйхатга олиш бюросининг 2016 йилги маълумотларига кўра, мамлакатда доимий яшаш ҳуқуқига эга 62 минг ўзбекистонлик бор. Уларнинг айримлари ўз бизнесини йўлга қўйиш мақсадида уйларига қайтишни режалаштирмоқда.\nУлар орасида Нью-Йоркда Убер ҳайдовчиси бўлиб ишлайдиган Бобур Муҳаммад ҳам бор.\n«Мен 90-йилларда грин-карта ютиб олдим, сўнгра АҚШга кўчиб келиб, Америка фуқаролигига эга бўлдим», деди у Карвонсарой билан телефон орқали суҳбатида.\n« Ўзбекистондаги либераллашув тўлқини чоғида у ерда бизнес очишга қизиқиб қолганман. Мен Уберга ўхшаш компания очиш ҳақида ўйлаяпман», деди у.


Қамбарота ГЭСи қурилиши\nЎзбекистон ва қирғизистонлик экспертлар Бишкекнинг ўтмишда зиддиятли деб келинган гидроиншоот лойиҳасини биргаликда амалга ошириш юзасидан икки давлат ўртасида эришилган келишув борасида турлича фикрларни билдирмоқда.\nҚирғиз Республикаси президенти Садир Жапаров 15 март куни Озодлик радиоси қирғиз хизматига берган интервьюсида Қирғизистонда “Қамбарота-1” ГЭСини Ўзбекистон билан ҳамкорликда қуриш тўғрисида келишув тузилгани тўғрисида баёнот берди.\nХудди шундай баёнотни Ўзбекистон Энергетика вазирлиги 16 мартда эълон қилди.\n“Қамбарота ГЭС-1”ни лойиҳалаш ишлари бундан қарийб 40 йил муқаддам Тошкентда бошланган эди. Сўнгги йилларда бу ишга Россия ҳам қўшилди, бироқ томонлар ўртасидаги келишмовчиликлар туфайли бу ҳамкорлик тўхтаб қолган.\n“Қамбарота ГЭС-1”ни қуриш истиқболларига ўзбекистонлик мутахассислар оптимизм билан қараётган бир пайтда, қирғизистонлик мутахассисларда бундай оптимизм сезилмаяпти, айрим сиёсатчилар эса, бундай ҳамкорликка қарши эканликларини яширмаяпти.\nҚирғиз Республикаси президенти Садир Жапаров Ўзбекистон Республикаси президенти Шавкат Мирзиёев билан. Тошкент, 2021, 11 март.\nТошкентдан қайтган президентнинг айтганлари ва бошқа баёнотлар\n“Биз “Қамбарота-1” ГЭСини Ўзбекистон билан бирга қуриш тўғрисида келишув туздик. Шу кунда ишлар бошланди. Худо хоҳласа, “Қамбарота-1” ГЭСини уч йил ичида қуриш битиришни мақсад қилдик. Тўлиқ амалга ошадию 30 йилдан бери қура олмай келяпмиз. Уч йилда қуриб битирамиз, деб турибмиз”, - деди президент Жапаров Азаттиқ радиосига 15 март куни берган интервьюсида.\n16 мартда Ўзбекистон Республикаси Энергетика вазирлиги инвестицион ҳамкорлик тўғрисидаги баёнотни эълон қилди.\n“Жорий йилнинг 11-12 март кунлари Қирғизистон Республикаси Президенти Садирбек Жапаровнинг Ўзбекистон Республикасига амалга оширган давлат ташрифи доирасида икки томонлама ҳамкорликни янада ривожлантириш, жумладан Қирғизистон Республикаси ҳудудида “Қамбарота ГЭС-1” инвестиция лойиҳасини биргаликда амалга ошириш бўйича келишувга эришилди”.\nПрезидент Жапаровнинг Тошкентга сафари якунлари юзасидан ўтказилган матбуот анжуманида Ўзбекистон раҳбари сув-энергетика соҳасидаги ҳамкорлик тўғрисида гапираркан, “Биз бу ҳақда маморандум эмас, биринчи марта келишувга эришдик” , деган, лекин “Қамбарота-1” ГЭСини тилга олган эмас.\nҲамкорлик режасини тузиш таклифлари ёзда тайёр бўлади\nҚирғизистон раҳбарининг Ўзбекистонга сафари чоғида имзоланган 22 ҳужжатнинг 2 таси энергетикага боғлиқ. Бироқ ҳозирча бу ҳужжатлар мазмуни, уларда ГЭС қуриш масаласи тилга олинганми-йўқми – маълум эмас.\nЎзбекистон Энергетика вазирлигининг хабар қилишича, 13 март куни (яъни президент Жапаровнинг Ўзбекистонга сафари якунига етганидан сўнг) Бишкек шаҳрида Ўзбекистон Республикаси Энергетика вазири ва Қирғизистон Республикаси Энергетика ва саноат вазири бошчилигидаги ишчи гуруҳ йиғилиши бўлиб ўтган.\nЎзбекистон Республикаси Энергетика вазири ва Қирғизистон Республикаси Энергетика ва саноат вазири бошчилигидаги ишчи гуруҳ йиғилиши. Бишкек, 2021, 13 март.\nУчрашув давомида томонлар “Қамбарота ГЭС-1” инвестиция лойиҳасининг амалга оширилиши ҳамда “Шимолий Сўх” газни ер остида сақлаш иншооти (ГЕОСИ) фаолияти доирасидаги ҳамкорликни қирғиз томони билан яқиндан ўрганиш масалаларини муҳокама қилинган.\nҚирғизистон Республикаси Энергетика ва саноат вазирлиги матбуот котиби Азамат Курамаев Озодлик радиоси қирғиз хизматига берган интервьюсида ҳозирча Ўзбекистоннинг лойиҳада қай шаклда иштирок этиши номаълум эканлигини айтди.\n“Эндиликда икки томонлама мувофиқлаштирув кенгаши тузилади ва кенгаш июнь ойигача ўз таклифларини беради. Ҳамкорлик қай шаклда бўлади, инвестициялар қандай жалб қилинади, ўртадаги акциялар қандай бўлинади, Ўзбекистоннинг иштироки қандай бўлади – мана шу масалалар бўйича таклифлар ишлаб чиқилади. Таклифлар тайёр бўлганидан сўнг ҳукуматлараро комиссия махсус қарор қабул қилади. Ўша қарорга биноан лойиҳа тасдиқланади. Ҳозирча Ўзбекистон “Қамбарота-1” лойиҳасида қай шаклда иштирок этишига доир аниқ маълумот йўқ”.\nҲамкор давлатлар экспертлари фикри бир жойдан чиқмаяпти\nЭнергетика масалалари бўйича ўзбекистонлик эксперт, “Ўзбекнефтгаз” компанияси собиқ раҳбари Анвармирзо Ҳусаиновнинг фикрича, Ўзбекистон“Қамбарота-1” лойиҳасига қўшилишидан олдин ҳамкорлик шартлари аниқ-тиниқ белгилаб олиниши керак.\n- Қолаверса, дейди эксперт, - Ўзбекистон ҳам, Қирғизистон ҳам бу лойиҳада иштирокини қонун билан мустаҳкамлаб қўйиш керак. Қамбарота қурилиши ва унинг узоқ муддатда бошқарилиши тўғрисида деган қонун қабул қилиниши лозим. Токи бу қурилиш, унга ётқизиладиган инвестиция янги ҳукумат ёки янгича бир сиёсий вазият қурбонига айланиб кетмасин. Унда, масалан, 50 йил давомида ГЭС мана бундай принциплар асосида ишлайди, ётқизган сармоясини чиқариб олгунча Ўзбекистон электр энергияси учун пул тўламайди, электр энергияси учун нарх узоқ муддатга ўрнатилади ва ҳоказо деган шартлар белгилаб қўйилиши керак.\nАнвармирзо Ҳусаиновнинг фикрича, "Қамбарота-1"нинг қурилиши ҳам Тошкент, ҳам Бишкек учун фойдали бўлур эди:\n- Бу келишувни муҳим ва истиқболли келишув деб ҳисоблайман. Мен ҳукуматда ишлаб турган пайтимда Қирғизистонда жуда кўп бўлганман. Бу ердаги вазиятни яхши биламан. “Қамбарота-1” ГЭСи қурилишида иштирок этиш Ўзбекистон манфаатлари учун муҳим ва фойдали деб ҳисоблайман.\n- Ўзбекистоннинг ресурслари етарлими бундай лойиҳага қўшилишга? деган саволга Анвармирзо Ҳусаинов бундай жавоб берди:\n- Биринчидан, бу лойиҳа жуда ҳам катта лойиҳа эмас. Менинг билишича, бу 3-3,5 млрд долларлик лойиҳа. Бу инвестицион лойиҳа. Яъни еб кетиладиган лойиҳа эмас. Олинадиган арзон ва экологик электр энергиясини Ўзбекистонга етказиш йўли билан ётқизилган сармоя қайтади. Бу билан Ўзбекистон учун янги ва катта энергия манбаси пайдо бўлади.\nҚирғизистон раҳбари “Қамбарота-1” ГЭСини Ўзбекистон билан ҳамкорликда уч йилда қуриб ташлаймиз, деб турган бир пайтда маҳаллий экспертлар бу ғояга ишонмаяпти ва айрим сиёсатчилар эса, уни Қирғизистон учун зарарли деб ҳисобламоқда.\nЭнергетика бўйича қирғизистонлик эксперт Мирзатай Султаналиевнинг фикрича, Ўзбекистоннинг “Қамбарота-1” ГЭСи қурилишида иштироки Тошкент учун фойдалидир. Чунки агар Тўқтағул сув омборида сув озайиб кетса, сув тақчиллигини Қамбарота омбори суви билан бартараф этиш мумкин. Яъни Ўзбекистон сув масаласини ўзи учун ҳал қилиб олади. Худди шундай фикрни ўзбекистонлик эксперт Анвармирзо Ҳусаинов ҳам билдирди.\nБироқ Мирзатай Султаналиевнинг фикрича, “Қамбарота-1” Қирғизистон Ўзбекистон билан икковлашиб қуриб қўядиган иншоот эмас:\n- Менинг фикримча, Қирғизистон Ўзбекистон билан биргаликда қура олмайди. Барибир бошқа давлатлар компанияларини жалб этишга мажбур бўлишади. Чунки бундай қурилиш учун маблағ топиш жуда оғир масала. Айни пайтда уч йилда қуриб битирамиз, деган гап ҳам хомхаёлдир. Уч уйилда ҳеч ким қура олмайди, камида 10-15 йилда қуриб битказиш мумкин.\nҚирғизистонлик таниқли сиёсатчи, “Ата-Мекен” партияси лидери Ўмурбек Текебаев президент Садир Жапаров Азаттиқ радиосига интервью берган куннинг эртасига ўзининг Фейсбукида жумладан бундай ёзди:\n"Бу янглиш йўлдир. Сувимизга кўз тикиб турган, сувимизга муҳтож бўлган мамлакатни сувимизни назорат қилишга, уни бошқаришга яқин йўлатмаслигимиз керак".\nЯнги президент – янгича ёндошув\nЎзбекистоннинг Биринчи президенти Ислом Каримов қўшниларнинг янги гидроэнергетик иншоотлар қуришига қарши туриб келган. Тошкентнинг бундай позициясига ўша пайтда Остона ҳам шерик бўлган эди. Масалан, 2012 йилнинг декабрида Қозоғистон Бош вазири ўринбосари Қримбек Кушербаев ўз мамлакати ва Ўзбекистон Қирғизистондаги Қамбарота ГЭСи бўйича муштарак қарашга эга эканини баён қилган, “бу лойиҳа БМТ конвенцияси ва халқаро экспертиза асосидагина амалга оширилиши мумкин”, деган эди.\nБугунга келиб, Тошкент айнан шу ГЭСни энди биргаликда қурмоқчи бўлаяпти.\nБу ўзгаришни шарҳлар экан, Анвармирзо Ҳусаинов бундай деди:\n- Ислом Каримовнинг сиёсати мамлакат чегараларини ёпиб қўйиб, халқимизни оғзи ёпиқ кўзачага тиқиб қўйган эди. У Ўзбекистон ҳамма нарса билан ўзини ўзи таъминласин деган сиёсат олиб борди. Бу XXI асрдаги иқтисодий фикр эмас. Тўғри иқтисодий фикр шуки, давлатлар, халқлар орасида мустаҳкам алоқаларни ўрнатиш учун ўзаро манфаатдорлик асосидаги йирик лойиҳаларни ҳамкорликда амалга ошириш керак.\n"Бор отангга, бор онангга" бўлган қурилиш\n23 март куни Қирғиз Республикаси Инвестицияларни жалб этиш ва ҳимоялаш агентлиги раҳбари Алманбет Шиқмаматов Озодлик радиоси қирғиз хизматига берган интервьюсида "Қамбарота-1" ГЭСи қурилишида Ўзбекистоннинг иштирокига аниқлик киритадиган баёнот билан чиқди.\n"Бошқарув, ишлаб чиқариладиган энергия ўзимизники бўлади. ГЭСга эгалик ҳуқуқи бизда бўлади. Улар (Ўзбекистон - таҳр.) капитал ётқизади, холос".\n2012 йили Қирғизистон Россия билан “Қамбарота-1” ва Юқори Норин каскади - тўрт ГЭСни қуриш тўғрисида келишувга эришган эди. Келишувга биноан қурилишни «РусГидро» компанияси амалга ошириши керак эди. Бироқ иш тўхтаб қолгани сабабли Қирғизистон келишувни бекор қилган.\n«РусГидро» компанияси Гаага судига ариза билан мурожаат қилган. Келишувни бузгани учун Қирғизистон «РусГидро»га 37 млн. доллар тўлаши лозим.\n2020 йили Қирғизистондаги энергетика тармоғини назорат қилувчи давлат идоралари “Қамбарота-1”ни давлатнинг ўзи қуражаги тўғрисида баёнот берган эди. Ўша пайтда лойиҳага яна Россиянинг ҳамда Эроннинг компаниялари қизиқиш билдираётгани хабар қилинган.\nЎтган йили, шунингдек, Қирғизистоннинг ҳозирги Энергетика ва саноат ва конлардан фойдаланиш қўмитаси раҳбарияти вазирлиги “Қамбарота-1”ни қуриш юзасидан «Би энд Джи Корпорейшн» (B&J Corporation) компанияси билан меморандум имзолагани хабар қилинган.


Учкўприкликлар учун тиббий кўрик\nБу соҳага қаратилаётган юксак эътибор ва рағбат туфайли жорий йилда Учкўприк тумани тиббиёт бирлашмаси тасарруфидаги туғруқ комплексида қарийб 4 миллиард сўмлик капитал таъмирлаш ишлари амалга оширилди.\nТумандаги 6 та қишлоқ оилавий поликлиникаси ва 5 та қишлоқ врачлик пунктида тиббий хизмат маданиятини юксалтириш учун барча қулайликлар муҳайё этилди.\nАйни кунларда тумандаги ижтимоий-маънавий муҳитни ўрганаётган Республика ишчи гуруҳи ташаббуси билан Бегобод ҚВПда тиббий кўрик ўтказилмоқда. Айни пайтда ҳудуддаги 9 минг 800 нафарга яқин аҳолига 4 нафар умумий амалиёт шифокори ҳамда 12 нафар патронаж ҳамширалари томонидан малакали хизмат кўрсатилиши таъминланмоқда.\nТиббий кўрикка қўшни Ўзбекистон туманидан ҳам мутахассислар жалб этилиб, акушер-гинеколог, стоматолог, терапевт, жарроҳ, лор, окулист, болалар шифокорлари ташрифидан аҳоли беҳад мамнун,-дейди Бегобод ҚВП мудири Манзура Носирова.\n« Риштонлик йигит-қизлар учун муносиб шароит\nРеспублика ишчи гуруҳи фаолиятда »


Киев Россияда 160 га яқин украиналик қўлга олингани маълум қилди\n21:14 / 13.07.2015\nУкраина Ташқи ишлар вазирлиги матбуот хизмати раҳбари Алена Вашенко Беларусдан Россияга ўтган 160 га яқин украиналик қўлга олинганини маълум қилди. Бу ҳақда “Интерфакс-Украина” ахборот агентлиги хабар бермоқда.\n“2015 йил 12 июлда телефон орқали Украинанинг Санкт-Петербургдаги бош консуллигига 11 июлда Беларусь-Россия чегарасини автомобилларда кесиб ўтаётган Украина фуқаролари Россия Федерал хавфсизлик хизмати чегара хизмати томонидан ушлангани ва Псков вилоятининг Невель шаҳрида ушлаб турилганлари ҳақида маълумот келиб тушди”, деб айтмоқда Ващенко.\nВашенконинг айтишича, украиналикларнинг паспортлари олиб қўйилган ва уларга ҳаракатланиш тақиқланган.\n“Россия Федерал хавфсизлик хизмати чегара хизмати бошқармаси раҳбари бу хатти-ҳаракатларни учинчи давлат фуқаролари Россиянинг Беларусь билан чегарасини кесиб ўтишга ҳақлари йўқлиги билан тушунтирган. Украина фуқаролари чегарани халқаро ўтказиш пунктларида кесиб ўтишлари мумкин”, деб айтилмоқда ОАВларда.\nҚайд этилишича, 13 июлда Невелда эрталабки пайт 60 нафар украиналик ушлаб турилган.


Қайси маҳсулот қандай дармондорига бой?\nCана : 17-05-2018 / Маслаҳат, Саломатлик / кўрилди: 404\nОдамлар баъзи маҳсулотларнинг соғлиқ билан боғлиқ муаммоларнинг олдини олишга ёрдам беришини қадимдан сезишган. Гап уларнинг таркибидаги дармондориларда экани бизга маълум. Уларнинг қай бирлари ўта муҳим ва қандай маҳсулотларда мавжуд?\nТўқималарнинг ўсишига ёрдам беради\nА дармондориси — жигар, сут, тухум, тўқ сариқ мева ва сабзавотларда мавжуд.\nКундалик меъёри: 700 мкг.\nА витамини (ретинол) организмда кўплаб вазифаларни бажаради: тўқималарнинг ўсиши ва тикланишига ёрдам беради, иммунитетни кўтаради, жинсий безлар фаолиятини меъёрлаштиради. У кўриш қобилияти ва суяклар, шунингдек, тери ва сочларнинг соғлом бўлиши учун зарур. Ретинол танқислигининг эрта белгиси — шабкўрлик. Бунда ғира-шира қоронғи пайтда ва хира хонада кўриш қобилиятининг ўткирлиги пасаяди.\nОқсил ва ёғ алмашинувига масъул\nВ1 дармондориси — ёнғоқлар, қўнғир гуруч, кунгабоқар донлари, картошка, апельсин таркибида бор.\nКундалик меъёри: 1,1-1,5 мг.\nВ1 витамини (тиамин) углевод, оқсил ҳамда ёғ алмашинувида муҳим роль ўйнайди, мия фаолияти, хотира, диққатни яхшилашга ёрдам беради, кайфиятни яхшилайди, ўқиш қобилиятини оширади, суяклар, мушаклар ўсишини кучайтиради, иштаҳани яхшилайди, қариш жараёнини секинлаштиради. Бу дармондори етишмаслигида жаҳлдорлик, уйқусизлик пайдо бўлади, иштаҳа йўқолади. Иссиқ ҳарорат таъсирида В1 витамини бузилади, чой, каҳва ва спиртли ичимликлар унинг сўрилишига тўсқинлик қилади.\nВ2 дармондориси — жигар, буйрак, тухум, қўзиқорин, бодом, творог, сут, хамиртуруш, маржумакда мавжуд.\nКундалик меъёри: 1,3 мг\nВ2 витамини (рибофлавин)ни кўпинча "гўзаллик витамини” деб аташади. Тери, сочлар ва тирноқларнинг соғлом ва гўзал бўлиши айнан шу дармондорига боғлиқ. Бундан ташқари, у иммунитетни мустаҳкамлайди, шикастланган тўқималарнинг тикланишини тезлаштиради. Бу дармондори етишмаслигида тери шўралайди, лабларнинг бурчакларида ярачалар пайдо бўлади.\nЮрак фаолиятини яхшилайди\nВ3 дармондориси — маржумак, ловия, картошка, сабзи, олма, писта, бодом, шампиньон қўзиқоринлари, сули ёрмаси таркибида бор.\nКундалик меъёри: 16 мг\nВ3 витамини (ниацин) "ёмон” холестерин ҳамда триглицеридлар даражасини пасайтиради (бу юрак хуружи хавфини анча камайтиради) ва юрак фаолиятини яхшилайди, гемоглобин ҳосил бўлишида иштирок этади. Бу дармондори танқислигида инсон чарчоқни ҳис қилади, уйқуси бузилади: тунда уйқусизлик безовта қилади, кундузи эса уйқу босади.\nАсаб тизимини тартибга солади — п/з\nВ9 дармондориси — яшил сабзавотлар, дуккаклилар, хамиртуруш, сабзи, ёнғоқлар, банан, тухум сариғида мавжуд.\nКундалик меъёри: 400 мкг\nВ9 витамини (фолий кислотаси) барча тўқималарнинг ўсиши, қон ҳамда иммун тизимларининг ривожланиши учун зарур. Фолий кислотаси асаб тизимининг қўзғалиши ва тормозланиши жараёнларини тартибга солади, зиқлик ҳолатларининг оқибатларини бартараф қилади. Унинг етишмаслиги организмнинг барча функцияларига зарар етказади.\nИштаҳани очишга ёрдам беради — п/з\nВ12 дармондориси — мол гўшти, қўй гўшти, курка гўшти, сут, пишлоқ, треска ва скумбрия балиғида бор.\nКундалик меъёри: 3 мкг\nВ12 витамини ҳужайралардаги ажралиш жараёнининг меъёрида кечиши ҳамда ДНК ҳосил бўлиши учун зарур. У тез янгиланувчи тўқималар — қон, иммун тизими, терининг ҳолатларига таъсир кўрсатади. Камқонликнинг олдини олади. Моддалар алмашинувига ижобий таъсир кўрсатади, асаб тизимини соғлом сақлашга ёрдам беради, жаҳлдорликни пасайтиради ҳамда диққат ва хотирани яхшилайди. Болаларда ўсиш ҳамда иштаҳани очишга ёрдам беради.\nБу дармондори етишмаслигида кўп терлаш, нафас қисиши, кўриш қобилиятининг ёмонлашиши кузатилади.\nИммун тизимини мустаҳкамлайди\nС дармондориси — цитрусли мевалар, наъматак, қизил қалампир, қорағат, пиёз, карам, картошкада мавжуд.\nКундалик меъёри: 60 мг\nС витамини (аскорбин кислотаси) иммун тизимини мустаҳкамлайди, жароҳатларнинг битиш жараёнини тезлаштиради, қон ҳосил бўлиш жараёнини бошқаради, токсинларни чиқариб ташлайди, организмнинг қариш жараёнини секинлаштиради.\nИммунитетнинг пасайиши, умумий ҳолсизлик, иштаҳа бўлмаслиги, милкларнинг қонаши, тез-тез шамоллаш, бурун қонаши, оғиздан ёқимсиз ҳид келиши С дармондориси танқислигининг белгиларидир.\nКальций ҳамда фосфор даражасини сақлайди\nD дармондориси — балиқ ёғи, икра, балиқ, тухум сариғи, сут маҳсулотлари, жигар таркибида мавжуд.\nКундалик меъёри: 5-10 мкг\nD витамини қондаги кальций ҳамда фосфор даражасини сақлайди. Кальций ва фосфор суякларнинг ўсиши ва уларнинг мустаҳкамлигини таъминлаш учун зарур. D дармондориси қуёш нурлари таъсирида организмда мустақил ҳосил бўлишга қодир. Катталарда бу дармондори етишмаслигида мушаклар тонуси бузилади, уларнинг тортишиши, кариес, хавотир ҳисси безовта қилади.\nДиққат: D дармондорисини эҳтиёткорлик билан шифокор тавсиясига кўра қабул қилиш керак!\nУльтрабинафша нурлардан ҳимоялайди\nЕ дармондориси — ёнғоқлар, кунгабоқар донлари, нўхат, рябина, чаканда, наъматак, петрушкада бор.\nКундалик меъёри: 8 мг\nЕ витамини (токоферол) муҳим антиоксидант ҳисобланади. У ҳужайраларнинг қариш жараёнини секинлаштиради, уларнинг озиқланишини яхшилайди, терини ультрабинафша нурларидан ҳимоя қилади. Айниқса у репродуктив тизим ҳамда ҳомиладорликнинг меъёрида кечиши учун муҳим. Мушакларнинг бўшлиги ва тез чарчаш токоферол етишмаслигининг ўзига хос белгиси ҳисобланади.\nМиқдорнинг аҳамияти бор\nБизга таниш бўлган "авитаминоз” атамаси аслида хато. Авитаминоз — бу организмда қайсидир дармондорининг умуман бўлмаслиги, аммо бундай бўлиши умуман мумкин эмас. Истеъмол қилаётган маҳсулотларимизда озми-кўпми, барча дармондорилар мавжуд. Гиповитаминоз — организмда витамин етишмаслиги, дейиш тўғрироқ бўлади.\nЁшга (инсоннинг ёши қанча катта бўлса, дармондори шунча кўп керак).\nТана вазнига (вазн қанча оғир бўлса, керакли дармондори миқдори ҳам шунча кўп бўлади).\nЖисмоний юкламага (улар қанчалик фаол бўлса, дармондорилар шунча кўп сарфланади ва уларнинг ўрнини тўлдириш зарурияти ҳам ошади). Аммо "қанча кўп бўлса, шунча яхши” қоидаси бу ерда ўринсиз, чунки дармондориларнинг ҳаддан ташқари кўп миқдори гипервитаминозга олиб келади. Шу сабаб, витаминли комплексларни қабул қилишда эҳтиёт бўлинг. Бу кўпроқ ёғда эрувчан дармондорилар (А,D,Е)га тааллуқли. Улар ёғ тўқималари ва жигарда йиғилиб, ўтириб қолиш хусусиятига эга. Сувда эрувчан дармондорилар эса организмдан осон чиқарилади ва одатда айнан улар бизга етишмайди.\nПолиз экинлари маҳсулотларидан тайёрланган шарбатлар\nВИТАМИНЛАРНИНГ ИНСОН САЛОМАТЛИГИГА ТАЪСИРИ\nДАВОЛОВЧИ ШИФОБАХШ ЁҒЛАР\nНОК ҚОН АЙЛАНИШ ФАОЛИЯТИНИ МЕЪЁРГА КЕЛТИРАДИ\nКальций етишмовчилигини қандай аниқлаш мумкин?\nЎзбекистонда қайси банклар янги автомобил олиш учун автокредит бермоқда?\nҚўшилди: 26-07-2018, 22:29\nМирзачўл тумани Ёшлари диққатига!\nҚўшилди: Вчера, 22:04\nЖиззахда Ўзбекистон Республикаси Бош вазирининг ўринбосари хотин-қизлар масаласи бўйича йиғилиш ўтказди\nҚўшилди: Вчера, 14:25\nЖиззахда хусусий клиникалар хотин-қизларни бепул тиббий кўрикдан ўтказмоқда\nҚўшилди: Вчера, 14:23\nФориш туманида Ўзбекистон Республикаси Бандлик ва меҳнат муносабатлари вазирининг ўринбосари сайёр қабул ўтказди\nҚўшилди: Вчера, 14:22\nДин ниқобидаги экстремизмга қарши қандай курашиш керак?\nҚўшилди: Вчера, 14:21\nТошкентдаги 17-мактаб ўқувчиларининг ота-оналари жаримага тортилди\nҚўшилди: Вчера, 12:31\n«НГ» ҳарф бирикмасининг алифбодан чиқарилиши бўйича\nҚўшилди: Вчера, 12:26\nЎзбекистонда қанча одам ишга муҳтожлиги расман маълум қилинди\nҚўшилди: Вчера, 11:51\nАвтомобилларни тюнинг қилишга рухсат бериш тўғрисида петиция эълон қилинди\nҚўшилди: Вчера, 11:49\nМай 2019 (314)\nМарт 2019 (429)\nФевраль 2019 (533)\nИюль 2018 (654)\nИюнь 2017 (91)


21:07 / 01.10.2017\n27 сентябрь куни Ислом Каримов номидаги халқаро аэропортда қўлга олинган ёзувчи Нурулло Отахонов озодликка чиқарилди. Бу ҳақда унинг ўғли Файзуллахон Отахонов ижтимоий тармоқдаги саҳифа орқали хабар берган.\n«Яшнобод туман Ички ишлар бўлими бошлиғи ўзининг хизмат мошинасида Тоштурмадан чиқариб эшигимиз тагига қўйиб кетган», дейилади унинг хабарида.\nТошкент шаҳар ИИББ бошлиғи ўринбосари Дониёр Тошхўжаевнинг Kun.uz'га маълум қилишича, Нурулло Отахоновнинг терроризмга алоқадорлиги тўғрисидаги гумон тасдиқланмаган, шунингдек, унга нисбатан қамоққа олиш эҳтиёт чораси бекор қилинди. Аммо, унга нисбатан 2017 йил 11 май куни Яшнобод тумани ИИБ томонидан Ўзбекистон Республикаси Жиноят кодексининг 159-моддаси 1-қисми («Ўзбекистон Республикаси конституциявий тузумига тажовуз қилиш») ҳамда 244-1 моддаси, 3-қисми, «г» банди («Жамоат хавфсизлиги ва жамоат тартибига таҳдид солувчи материалларни тайёрлаш, сақлаш, тарқатиш ёки намойиш этиш, оммавий ахборот воситалари ёки телекоммуникация тармоқларидан, шунингдек, интернет жаҳон ахборот тармоғидан фойдаланиб содир этиш») бўйича қўзғатилган жиноят иши юзасидан дастлабки тергов ишлари давом этади.\nЭслатиб ўтамиз, 27 сентябрь куни Истанбулдан Тошкентга келган, Нуруллоҳ Муҳаммад Рауфхон тахаллуси билан ижод қиладиган ёзувчи Нурулло Отахонов Ислом Каримов халқаро аэропортида ҳуқуқ-тартибот идоралари ходимлари томонидан қўлга олинганди.\nУндан аввалроқ у ўз шахсий саҳифасида президент Шавкат Мирзиёевга мурожаатини эълон қилган.\nНурулло Отахонов Фарғона вилояти Ўзбекистон туманидаги Ойимча Қақир қишлоғида туғилган. Тошкент Давлат университетининг ўзбек филологияси бўлимини тамомлаган. «Йўл бошида» «Дунё кенг», «Шу ерлик киши» каби қисса ва ҳикоялар тўпламларини нашр қилдирган.\nУнинг севги мавзусидаги «Оқ бино оқшомлари» ҳикояси «Шарқ юлдузи» журналида чоп этилгач, «Йилнинг энг яхши ҳикояси» деб топилган эди.\nУшбу ҳикоя асосида «Оқ бино оқшомлари» бадиий филми суратга олинган. Ёзувчи турк, гуржи, хитой ва рус адабиётидан бир қатор асарлар таржима қилган. Ëзувчи кейинги 25 йил мобайнида «Ёшлик» (Бўлим мудири), «Муштум» (Масъул котиб), «Шарқ юлдузи» (Бўлим мудири), «Ҳидоят» (Бош муҳаррир) каби турли журналларда ҳамда «Мовароуннаҳр» нашриётида (Бош директор) ишлаб келган.\n2013 йил охирида очиқ айтилмаган сабабларга кўра, «Мовароуннаҳр» нашриёти Бош директорлиги ҳамда «Ҳидоят» журнали Бош муҳаррирлигидан бўшатилган.\n09:48 / 02.10.2017\nПахта теримидаги тўловлар, Курдистон референдуми, Ромитандаги заҳарланиш — Kun.uz муҳокамасида\n23:00 / 28.09.2017\nМигрантлар учун маслаҳатлар, Отахонов иши тафсилотлари, Анчелотти истеъфоси ва куннинг бошқа хабарлари\n19:00 / 28.09.2017\nНурулло Отахонов қўлга олинишига расман изоҳ берилди


Мактаб энди тугаяпти, талабалик эса нақд\nҚарши шаҳридаги 5-умумий ўрта таълим мактабининг 11-синф ўқувчиси Шаҳризода Аралова инглиз тилини билиш даражасини баҳолаш халқаро тизими (IELTS) сертификатига эга, бу борадаги синовда 5,5 балл тўплаган. Шунингдек, у умумтаълим фанларини билиш даражасини аниқлаш бўйича имтиҳонда ҳам қатнашиб, она тили ва адабиёт фанидан миллий сертификат олган.\nДемак, бу иқтидорли ўқувчида IELTS сертификати учун келгусида ОТМга ўқишга киришда Вазирлар Маҳкамасининг "Олий таълим муассасаларига ўқишга қабул қилишда миллий ҳамда халқаро баҳолаш тизимлари сертификатларини татбиқ қилиш чора-тадбирлари тўғрисида"ги қарори асосида белгиланган имтиёздан фойдаланиш ҳуқуқи мавжуд. Яъни у инглиз тилидан тест синовида қатнашмасданоқ, ушбу фан бўйича тўплаш мумкин бўлган максимал баллни олади.\nЯна унга ҳукуматнинг абитуриентларни олий таълим муассасаларига ўқишга қабул қилиш тест синовини такомиллаштириш мақсадида қабул қилинган "Умумтаълим фанларини билиш даражасини баҳолашнинг миллий тест тизимини жорий этиш тўғрисида"ги қарорига кўра, олий таълим муассасаси бакалавриатига ўқишга қабул қилиш бўйича тест синовларида она тили ва адабиёт фани бўйича сертификатидаги ўзлаштириш фоизига мос равишда ушбу фандан белгиланган максимал баллга нисбатан табақалаштирилган (пропорционал) балл берилади.\n- Қувонарлиси, Шаҳризода Аралова сингари ўқувчиларимиз сафи йилдан-йилга кенгайиб бораяпти, - дейди мактаб директори Лазиз Холов. - Жорий йилги битирувчиларимиздан тўққиз нафари айни пайтда инглиз тилини билиш даражасини баҳолаш тизими бўйича тегишли сертификатларни қўлга киритгани бунга яққол далил бўла олади. Бундан ташқари, тўрт нафар 11-синф ўқувчимиз аллақачон ОТМга кириш масаласини ҳал қилиб қўйганини алоҳида мамнуният билан қайд этишни истардим. Улардан уч нафари онлайн имтиҳонлар асосида бирваракайига пойтахтдаги Британия менежмент университети (British Management University) ва АҚШнинг Вебстер (Vebster) университети Тошкент филиалида ўқиш учун таклиф олган бўлса, бир нафари Халқаро рақамли университет (International Digital University) талабаси бўлиш имкониятини қўлга киритди.\nАлбатта, юртимиз ёшлари мукаммал таълим олиши, иқтидорларини намоён қилиши учун имкониятлар ортиб бораётгани кейинги йилларда таълим соҳасида амалга оширилаётган ислоҳотларнинг мевасидир. Улардан унумли фойдаланаётган ўғил-қизлар эса буюк келажакка ишонч билан боқаётган шу мустақил юрт фарзандлари.\n- Келгусида таълимни Жаҳон тиллари университетида давом эттиришни ният қилганман, - дейди мактабнинг битирувчи синф ўқувчиси Моҳинисо Иботова. - Шу мақсадимга эришиш учун ҳаракатни аввалроқ бошладим. Инглиз тилини билиш даражасини баҳолаш халқаро тизими талаблари асосида имтиҳон топшириб, 7,5 балл тўплаган ҳолда IELTS сертификатини олдим. Демак, танлаган йўналишимдаги асосий фан бўйича масала ҳал. Қолган фанлар бўйича ҳам тайёргарликни давом эттираяпман.\nМуболағасиз, бу ёшларга ҳавасинг келади. Уларнинг замонавий шароитларда, жаҳон стандартлари асосида билим олиши учун зарур шарт-шароитларни яратиб бераётган Юртнинг эса, шубҳасиз, келажаги буюк.


ҚАРОҚЧИЛАР ТАОМИ ёхуд сихга тортилган шохона емак\nНигоҳ 21 April 2018 11:10 811\nОчиқиб қайтяпсиз, димоғингизга кабоб иси урилди. Сихга тортилган гўштнинг сели чўғга томиб ўз тутунига пишаётган кабобга қараб ютунмай ўтиб кўринг-чи?\n“Шашлик” сўзи рус тилига қрим татарлардан таҳминан 18 асрда кириб келган, аммо жуда ўзгариб кетган. “Шиш” сўзи сихни англатади, “шишлик” сўзи эса “сихламоқ” маъносини билдиради. Бу таом ҳақида “Megadunyo.uz” манбаси қизиқарли маълумотларни ёзади.\nШашликнинг она ватани тўғрисида жуда фаол баҳслар ҳамон давом этиб келади, лекин шунга қарамай, унинг Шарқдан келган дея ҳисобланишини билишнинг ўзи жуда ёқимли. Айримлар уни туркларга оид дейдилар. Номланишдаги ноаниқлик шунга олиб келдики, турли мамлакатларда бир ҳил таомнинг номи турлича аталади.\nШашлик дастлаб қаерда пайдо бўлганини излашнинг фойдаси йўқ. Қадим замонларданоқ одамлар олов ёқиш усулларини ўрганиб олганларидаёқ гулҳанда пиширилган гўштни тановул қилган. Бироқ барибир бу таомнинг ватани Шарқ: Эрон, Ироқ, Ливан, Кавказ деб ҳисоблаш одат тусига кирган. Балки, айнан шарқий анъаналарга кўра бу таом доимо жуда хушбўй ва тўйимли чиққан.\nҲозирги пайтда кўмир чўғларида пиширилган деярли ҳар қандай гўштни “шашлик” дейилади. Аслида шашлик – шунчаки қовурилган гўштнинг ўзи эмас, у ўзининг қонун-қоидалари ва қатъий тақиқларига эга бутун бир маросим тартиби. Шашлик кўп жойларда 18 асрдан олдин ҳам маълум бўлган, фақат у бошқача ном билан, аниқроғи “бурама” дебаталган. 16-18 асрларнинг “Шоҳона таомлар” тавсифларида таърифларида “бурама” товуқлар, ўрдаклар, гўшт ва қуёнлар тилга олиниб ўтилган.\nАрманистонда шашликнинг номи “харарватс”, Озарбайжонда эса “кабоб”, Ҳиндистонда ва Покистонда “кебаб”, Туркияда“шиш-кабоб” дейилади.Гўштдан тайёрланган шу таом сихларга терилиб кўмир чўғларида тайёрланади. Ғарбда ва Америкада “бурама” таомлар “ўгирилма”га айланган, у ерда гўштни “барбекю” дея аталадиган кабоб қўрадаги панжарада пишириш одат тусига кирган.\nАфриканинг айрим ҳудудларида аборигенлар шашликни ўпка – жигардан тайёрлаб пиширадилар. Грузияда энг нозик меҳмонлар учун қуритилган ток новдасида “мтсвади” тайёрланади. Сихдаги кичик гўшт бўлакчаларини пишириш Жанубий Шарқий Осиёда: Таиланд, Малайзия,Индонезияда ҳам кенг тарқалган ва бу ерларда унинг номи “сатай” дейилади.\nШунингдек Лотин Америкасида ҳам шашлик тайёрлаш анъанаси мавжуд. Масалан, Бразилияда у “шураска” номини олган. Гўштнинг йирик бўлагини сихдан ўтказиб очиқ олов устида пиширилади. Устки қатлам қовурилиб бўлганидан кейин бу қатламни катта ва жуда ўткир пичоқ билан ликопчага кесиб, аниқроғи қириб олинади ва янги қатлам пишгунига қадар қовуриш давом эттирилади.\nЯпония, Хитой, Индонезияда гўшт найзачаларга ўтказилади (ўткир ёғоч таёқчалари), қиздирилган мойда қовурилади, кейин қайлага бир ботириб олиниб дастурхонга тортилади. Японияда шашликни тайёрлаш учун биринчи навбатда денгиз махсулотлари (темпора)дан фойдаланилса ҳам, японлар кўмирда жуда камдан-кам таом пиширишади.\nУларнинг ҳисоблашларича кўмир ўз ичига турли ҳидларни тортиш фазилати бор,ёнганида эса бу ҳидларни у таомга сингдириб юбориши мумкин. Шу учун ҳам, японлар очиқ оловда пиширилган шашлик билан бирга албатта маринадланганзанжабилни истеъмол қиладилар – у бегона ҳидларни йўқотиб ташлар эмиш.\nМаринадланган қўй гўштининг кичик бўлакчалари Афғонистондан Марокашгача кўп мамлакатларда тайёрланади. Француз тили кенг тарқалган Шимолий Африкада уни “брочеттес” деб аташади. Бу мамлакатлар асосан саҳроларда жойлашгани туфайли шашлик тайёрлашга кетадиган кўмир ўрнида саксовул ва шамшоддан фойдаланилади. Бундай кўмир жуда қайноқ, ёниши жуда узоқ давом этади, ҳамда ўзидан муаттар тутун таратади.\nКорейс таомномасида “орикогикуи”(шашлик из утки) номли таом бор. Уни тайёрлаб биртатиб кўришни Сизга ҳам тавсия қиламиз. Зираворлар, кўкатлар ва қанд толқонини сепилган ўрдакни очиқ оловда ҳам, духовкада ҳам пиширса бўлади.Гўштни пишиб етилишидан ортиқ қиздириш ярамайди, чунки бу ҳолда унинг мазаси йўқолади.\nВенгрияда, Сакешфехирвар шаҳрида бир қалъа бор. Бир вақтнинг ўзида хайкалтарош, меъмор ва мусаввир бўлган биттаю битта одам бу қалъани икки ўн йиллик давомида қурди ва уни ўз қалбининг ягона маликаси – қаллиғига бағишланган жозибадор ҳайкалар-у суратлар билан тўлдирди. Айтилишича, жуда ҳам мазали таом – қароқчилар жаркопини шу аёлдай бошқа бирор киши тайёрлай олмас эди. Таом кавказ шашлигига ўҳшар ва у каби сихда тайёрланар экан.\nФақат сих найзачага жавдари нон, гўшт, дудланган думба ёғи ва яна гўшт бўлаги, сўнгра яна нон қадалар экан. Маҳаллий ошпазлар ҳозирги кунда ҳам кучли севги туфайли барпо этилган бу мислсиз қалъа – Муҳаббат қасрига ташриф буюрган туристларни “қароқчилар жаркопи” билан меҳмон қилиб келмоқдалар.\nШашлик– табиат қўнидаги дастурҳон атрофида бир йиғилиб олишга арзийдиган ягона таом. Унга ҳамроҳ бўлиб фақат янги помидор, кўмирда пиширилган сабзавотлар,кўкат, пишлоқ, зираворлар, кўк пиёз ва мусаллас хизмат қилиш мумкин. Шашликнинг мазасидан бошқа ҳеч нарсанинг мазаси ўтиб тушмаслиги керак, ундан ва фақат ундан завқланмоқ керак, шунинг учун ҳам, меҳмонлардан ҳар бири тўйиб лаззатланиши учун гўштнинг миқдори етарлича бўлиши керак.\nГўштни истеъмолга яроқли исталган суюқликда ивитилса бўлади. Азалий халқ усули – циркада ёки мусалласда ивитиш энг яхши усуллардан эмас. Цирка, гўштни анча юмшатишига қарамай, унинг табиий мазасини қисман бўлсада, йўқотади. Умуман айтганда, мусаллас ҳам.\nҚрим татарлари гўштни қатиқда ивитадилар. Бундан ташқари газланган сувдан ҳам фойдаланса бўлади. Бугунги кунда бу мақсадда маёнез, кетчуп, пиво, турли шарбатлар – масалан анор шарбатини қўллаш қулай.\nАвстралияликлар шашликнинг ўткир таъмли чойда ивитади. Гўшт бўлакчаларини бир бирига жуда жип жойлаб ўтказиш керак. Кўмир қизиган бўлса, юмшоқ, пушти гўшт бўлакчалари лаққа чўғлар узра қизара бошлайди.\nЭнди кабоб тайёрлаш учун зарур бўладиган масаллиқларни тўпланг. Оила аъзоларингиз, дўсту биродарларингиз билан табиат қўйнида дам олиб, ҳордиқ чиқаринг. Ёқимли иштаҳа!


23-bmsm_maktab nizomi »\n23 Bolalar musiqa va san'at maktabi\nТошкент вилояти Ангрен шаҳар 23-сонли Болалар мусиқа ва санъат мактаби низоми\n1-боб. Мактаб ҳақида умумий маълумот.\nТошкент вилояти Ангрен шаҳар 23-сонли болалар мусика ва санъат мактаби, қисқартирилган номи: 23-сон БМСМ\nЖойлашган ери: Ўзбекистон Республикаси Тошкент вилояти Ангрен шаҳар, Янгиобод-2, 10-даҳа;\nСиғими: II-тип, 150 нафар ўқувчига мўлжалланган;\nМулкчилик шакли: бюджет ташкилоти;\nРеквизитлари: ИНН-206258959, ОКОНХ-92310, ОКПО-20824542, Ангрен ғазначилик бўлинмаси х/р 23426000404632029141, Шх/р(бюджет)100022860274077096600056002, Шх/р (махсус) 400622860274077950100056003;\nТелефон: (370) 664-07-02, 664-07-03;\nФакс: (370) 664-07-02;\nЭлектрон почта манзили: 23bmsm@mail.ru;\nПочта индекси: 110209;\nМуассис – Тошкент вилояти Хокимлиги\n2-боб. Умумий қоидалар\n23-Болалар мусиқа ва санъат мактаблари (кейинги ўринларда - муассаса деб юритилади) мактабдан ташқари таълим муаccаcаcи ҳисобланиб, унинг асосий фаолияти униб-ўсиб келаётган ёш авлоднинг истеъдодини ҳар томонлама камол топтириш ва маданий савиясини юксалтириш, ўқувчиларнинг миллий ва жаҳон мусиқалари, тасвирий санъатининг юксак намуналаридан кенг баҳраманд бўлиши учун зарур шароитлар яратишга қаратилган.\nМуассаса ўз фаолиятида Ўзбекистон Республикаси Конституцияси ва қонунларига, Ўзбекистон Республикаси Олий Мажлиси палаталарининг қарорларига, Ўзбекистон Республикаси Президентининг фармонлари, қарорлари ва фармойишларига, Ўзбекистон Республикаси Вазирлар Маҳкамасининг қарорларига ва бошқа қонун ҳужжатларига, шунингдек ўз уставига амал қилади.\nМуассаса давлат муассасаси шаклидаги юридик шахс ҳисобланади ўз уставига, мустақил балансига, шахсий ғазна ҳисоб варақаларига, Ўзбекистон Республикасининг Давлат герби тасвири туширилган ва ўз номи ёзилган муҳрга, штампга ва бланкаларга эга бўлади.\n3-боб. Мактабнинг мақсад ва вазифалари\nМуассасанинг мақсади ёш авлодининг мусиқа ва санъат турларига қизиқиши ва қобилиятини ривожлантириш, ижтимоий фаоллигини ошириш, уларни ҳалқимиз анъаналарига ва миллий қадриятларимизга нисбатан ҳурмат руҳида тарбиялаш маънавий ва маърифий савиясини ҳар томонлама оширишдан иборат.\nМуассасанинг вазифалари қуйидагилардан иборат:\nўқувчиларга умумий мусиқа, хореография, театр санъати, тасвирий ва амалий санъат йўналишлари бўйича билимларнинг бошланғич асосларини ўргатиш орқали уларни мусиқа ва санъат оламига жалб этиш;\nМуассаса ўқувчиларнинг қизиқишлари ва эҳтиёжларига кўра, уларнинг ижодий имкониятларини янада ривожлантиришга йўналтирилган мусиқа (фортепиано, торли чолғулар, эстрада чолғу ижрочилиги, халқ чолғулари, дамли ва зарбли чолғулар, анъанавий чолғу ижрочилиги, анъанавий хонандалик, академик хонандалик эстрада хонандалиги) ва санъат (хореография, театр санъати, тасвирий ва амалий санъат) йўналишларида (кейинги ўринларда таълим йўналишлари деб аталади) фаолиятини амалга оширади.\nМуассасада ўқувчиларга таълим бериш якка тартибда ёки бир ҳил ёшдаги ва турли ёшдаги болалар гуруҳларида уларнинг қизиқишларига кўра бир ёхуд бир нечта таълим йўналишлари бўйича амалга оширилади.\nМуассасада ўқув-тарбиявий ишлар Ўзбекистон Республикаси Маданият вазирлиги (бундан буён матнда вазирлик деб юритилади) томонидан тасдиқланадиган ўқув режалари ва ўқув дастурлари асосида амалга оширилади.\nМуассасада ўқув-тарбия жараёнини ташкил қилиш учун мактаб директорининг буйруғи асосида таълим йўналишлари бўйича бўлинмалар ташкил этилиши мумкин.\nМуассасанинг ҳуқуқлари қуйидагилардан иборат:\nмуассаса ходимлари ва ўқувчилардан унинг устави ва ички меҳнат тартиби қоидаларига риоя этилишини талаб қилиш;\nянги педагогика технологиялари асосида таълим ва тарбиянинг қонун ҳужжатларига зид бўлмаган шакли, воситалари ва усулларини қўллаш;\nмуассасанинг моддий-техник базасини мустаҳкамлаш, таълим мазмуни ва самарадорлигини такомиллаштириш бўйича халқ таълими бошқарув органлари ва маҳаллий давлат ҳокимияти органларига таклиф киритиш;\nўз фаолияти самарадорлигини ошириш мақсадида қонунчиликка мувофиқ тарзда кўчар ва кўчмас мулкларни ижарага олиш;\nмолиялаштиришнинг қонун ҳужжаларида тақиқланмаган турли манбалари ҳисобига бюджетдан ташқари маблағларни жалб қилиш.\nмуассаса қонун ҳужжатларига мувофиқ бошқа ҳуқуқларга ҳам эга бўлиши мумкин.\nҚуйидагилар мактабнинг мажбуриятлари ҳисобланади:\nхалқ таълими бошқарув органларининг ҳамда маҳаллий давлат ҳокимияти органларининг қарорлари, буйруқлари ва бошқа меъёрий ҳужжатлари ижросини таъминлаш, топшириқ ва кўрсатмаларини бажариш;\nмаънавий етук, фидоий, иқтидорли, ташаббускор, соғлом ва баркамол авлодни шакллантириш;\nмактабдан ташқари таълимга қўйилган давлат талаблари, белгиланган тартибда тасдиқланган ўқув режаси ва ўқув дастулари асосида таълим тарбия жараёнини ташкил этиш;\nтаълим тарбия жараёнини санитария қоидалари, нормалари ва гигиена нормативлари, техника ёнғин ҳавфизлиги қоидаларига мувофиқ ташкил этиш;\nўқувчиларни мактабдан ташқари таълимга жалб этиш мақсадида тарғибот- ташвиқот ишларини олиб бориш;\nходимлар ва ўқувчилар томонидан ўз вазифаларини бажариш учун зарур шарт-шароитлар яратилишини таъминлаш;\nмактаб ҳодимларини қайта тайёрлаш ва уларни малакасини оширишини ташкил этиш;\nмактабнинг моддий техник базаси сақланиши ва улардан оқилона фойдаланилишини таъминлаш;\nмактабнинг моддий техника таъминотини ва кадрлар салоҳиятини ривожлантириш;\nўқувчиларнинг ота-оналари ёки уларни ўрнини босувчи шахслар (бундан буён ота оналар деб юритилади) билан шартномалар тузиш;\nйўналишлар бўйича ўқувчилар, ўқитувчилар ва бошқа мутахассисларнинг туман (шаҳар) вилоят, республика ва халқаро кўрик танловлари, фестиваллари, устоз сабоқлари ҳамда бошқа мусиқа ва санъат тадбирларида иштирок этишларини таъминлаш.\nмактаб зиммасига қонун ҳужжатларида назарда тутилган бошқа мажбуриятлар ҳам юклатилиши мумкин.\n4-боб Таълим олувчилар\nМактаб раҳбарияти ҳар йили июнь-август ойларида ўқишга қабул қилиш ишларини ташкил этади.\nЎқувчилар мактабга вазирлик томонидан белгиланадиган қабул квоталари доирасида ўқишга қабул қилинади.\nҚабул квоталар болалар мусиқа ва санъати мактабининг қуввати, моддий техника базаси, кадрлар билан таъминланганлик даражаси таълим йўналиши бўйича талаб эҳтиёжларини инобатга олган ҳолда шакллантирилади.\nМактабда қабул синовлари ўтказиш учун директорнинг буйруғи билан беш кишидан иборат таркибда қабул комиссияси тузилади.\nҚабул комиссияси таркибига мактаб директори, директорининг ўқув-маърифий ишлари бўйича ўринбосари ва педагог ходимлар киритилади. Мактабни қабул комиссиясининг раиси ҳисобланади.\nМактабга ўқишга кириш учун ўқувчининг ота-оналари ҳар йили 1 август-25 август мобайнида қабул комиссиясига қуйидаги ҳужжатларни тақдим этади:\nа) таълим йўналиши (йўналишлари) кўрсатилган ариза;\nб) ўқувчининг туғилганлиги ҳақида гувоҳномаси нусхаси;\nв) ўқувчига белгиланган шаклда берилган тиббий маълумотнома;\nг) 3х4 ўлчамли 2 та фотосурат.\nҚабул синовлари ҳар йили 31 августгача ўқувчининг ижодий қобилиятини аниқлаш мақсадида ўтказилади.\nҚабул синовлари қабул комиссияси ҳузурида ўтказилади. Қабул синовлари бир марта топширилади, қайта топширишга йўл қуйилмайди.\nҚабул комиссияси ўқувчининг ота-онасини аризасида кўрсатилган таълим йўналиши бўйича унинг қуйидаги ижодий қобилиятини қабул синовларида аниқлайди:\nтасвирий ва амалий санъат мутахассислиги бўйича тасаввуридаги нарса буюм ёки манзарани чиза олиши;\nтеатр санъати мутахассислиги бўйича шеър ёки монологни ёддан ифодали ўқиши ва овоз ёки ҳаракатга нисбатан тақлид қила олиши.\nБолалар мусиқаси ва санъат мактабининг иккинчи ва ундан юқори синфларига қабул қилиши учун ўқувчилар мазкур уставининг 15-бандида назарда тутилган қабул синовларидан ташқари вазирлик томонидан тасдиқланган ўқув дастурлари бўйича тегишли синфдаги билим даражасида қуйиладиган талаблар асосида қуйидаги махсус фанлар бўйича ҳам қабул синовларини топширадилар:\nа) мусиқа (фортепиано, торли чолғулар, эстрада чолғу ижрочилиги, халқ чолғулари, дамли ва зарбли чолғулар, анъанавий чолғу ижрочилиги, анъанавий хонандалик, академик хонандалик, эстрада хонандалиги) йўналиши бўйича - мутахассислик ва сольфеджио фани;\nб) санъат йўналишлари бўйича:\nхореография-мумтоз рақс, партер фани;\nтасвирий ва амалий санъат-чизма тасвир, ранг тасвир, композиция фани;\nтеатр санъати – актёрлик маҳорати, саҳна нутқи, саҳна ҳаракати фани.\nҚабул комиссияси ўқувчини ўқишга қабул қилиш ёки қабул қилмаслик тўғрисидаги қарор қабул қилади. Қабул комиссиясининг ижобий қарорига асосан болалар мусиқа ва санъат мактаби директори ўқувчини ўқишга қабул қилиш тўғрисида буйруқ чиқаради.\nЎқувчиларни ўқув йили давомида ўқишга қабул қилишга йўл қўйилмайди, бошқа болалар мусиқа санъат мактабидан ўқиши кўчирилган ўқувчилар бундан мустасно.\nЎқувчининг ота-онаси ўз ҳохишига кўра ўқув йили давомида ёки у тугагандан сўнг фарзандини ўқиётган болалар мусиқа ва санъат мактабидан бошқасига ўтказиш ҳуқуқига эга.\nЎқувчилар ота-оналарининг аризаси асосида ўқиётган болалар мусиқа ва санъат мактабдан бошқасига таълим олаётган таълим йўналиши бўйича ўтказилади.\nЎқиётган мактабдан бошқасига ўтказилган ўқувчилар томонидан ўқишни давом эттириш учун танланган мактабга қуйидаги ҳужжатлар тақдим этилади:\nўқиган жойидан маълумотнома;\nЎқувчини бир таълим йўналишидан бошқа таълим йўналишига ўтказиш болалар мусиқа ва санъат мактабидаги таълимнинг биринчи ва иккинчи йилида амалга оширилади.\nЮқори синфларда бир таълим йўналишидан бошқа таълим йўналишига ўтказишга йўл қўйилмайди.\nБир таълим йўналишидан бошқасига ўтказиш мактаб директорининг бўйруғи асосида беш кишидан иборат тартибда тузиладиган ўқувчиларнинг ўқишини бир таълим йўналишдан бошқасига кўчириш комиссиясининг (бундан буён матн кўчириш комиссияси деб юритилади) қарорига асосан амалга оширилади.\nКўчириш комиссияси тартибига мактаб директори, директорнинг ўқув-маърифий ишлар бўйича ўринбосари ва педагог ходимлар киритилади. Директор кўчириш раиси ҳисобланади.\nКўчириш комиссияси ўқув йили давомида фаолият юритади.\nКўчириш комиссияси томонидан бир таълим йўналишидан бошқасига ўтказишда ўқувчининг мактабдан ташқари таълимга қўйиладиган мазкур йўналиш бўйича давлат талабларининг минимал даражасини билиши ҳисобга олинади.\nКўчириш комиссиясининг қарори ўқувчига дарҳол эълон қилинади. Кўчириш комиссиясининг қарори ижобий бўлган тақдирда, унга асосан директор ўқувчини танланган таълим йўналишига ўтказиш тўғрисида бўйруқ чиқаради.\nМактабда ўқувчилар контингенти бир йилда бир марта сентябрь ойида тасдиқланади.\nМактаб директори билан ўқишга қабул қилинган ўқувчиларнинг ота-оналари ўртасида ўқиш муддатига шартнома тузилади.\nМактаб ўқувчиларнинг ҳуқуқлари қуйидагилардан иборат:\nмактабдан ташқари таълимга қўйилган давлат талаблари асосида иҳтиёрий равишда таълим олиш;\nбир нечта таълим йўналиши бўйича билим олиш;\nинсоний қадр-қимматини ҳурмат қилинишини талаб қилиш, виждон эркинлиги, ахборот эркинлиги, ўз қарашлари ва эътиқодини ифодалаш;\nмактабнинг ўқув ва иш фаолиятини такомиллаштиришга оид таклифлар бериш.\nмактаб ўқувчилари қонун ҳужжатларида белгиланган бошқа ҳуқуқларга ҳам эга бўлиши мумкин.\nМактаб ўқувчиларнинг мажбуриятлари қуйидагилардан иборат:\nмактабнинг ички тартиби қоидаларига риоя қилиш;\nмактабнинг моддий-техник базасидан самарали фойдаланиш ва уни асраб авайлаш;\nмактаб ўқувчиларига қонун ҳужжатларига асосан бошқа мажбуриятлар ҳам юклатилиши мумкин.\n5-боб. Ўқув–тарбиявий ва илмий услубий ишлар\nТаълим жараёнини мақсади болаларнинг ижодий салоҳиятини янада кенг очиб бериш, мусиқа ва санъатнинг бошқа турларини чуқурроқ тушуниши ҳамда уларга нисбатан меҳр-муҳаббат уйғотиш, мусиқа ва тасвирий санъат соҳаларида жаҳон буюк меросини ўрганиб билишлари учун шарт-шароитлар яратишдан иборат.\n32.Таълим жараёнининг асосий вазифалари қуйидагилардан ҳисобланади:\nўқувчиларга таълим ва тарбия бериш учун ҳар томонлама ёндашувни таъминлаш;\nўқувчиларга ўзларининг мактабдан ташқари таълим бўйича назарий ва амалий билимларини шакллантиришга ёрдам бериш;\nҳар бир ўқувчининг билим даражаси ва ижодий имкониятларини аниқлаш ва ривожлантириш;\nўқувчиларни ўқитиш ва тарбиялаш сифатини яхшилаш мақсадида ўқув-тарбия ва услубий ишларни такомиллаштириш;\nўқувчилар ўз қизиқишлари бўйича касб – ҳунарнинг бошланғич сирларини эгаллашларида ота-оналарга кўмаклашиш;\nўқувчиларнинг мустақил билим олишлари ва ижодий меҳнат қилишлари шарт-шароитлари яратиш;\nМактаб Ўзбекистон Республикаси халқ таълими вазирининг 2015 йил 31 мартдаги 7-мх-сон буйруғи (рўйҳат рақами 2663, 2015 йил 9 апрель) билан тасдиқланган “Мактабдан ташқари таълимга қўйиладиган давлат талаблари”ни амалга оширилишини таъминлайди.\nМактабда ўқув-тарбия жараёнини ташкил этиш қўйидаги шаклларда амалга оширилади:\nўқувчилар билан гуруҳ бўйича ва якка тартибда машғулотлар олиб бориш;\nўқувчиларни мустақил иши;\nкўрик-танлов, фестиваль, устоз сабоқлари;\nЯкка тартибда ўқув машғулотларини олиб борадиган ўқитувчилар ҳар бир ўқувчига ўқув йили учун шахсий иш режаси, гуруҳли тартибда ўқув машғулотларини олиб борадиган ўқитувчилар тақвимий иш режаси тузадилар.\nМактаб ишини ташкил этиш ва иш тартиби унинг ички меҳнат тартиби қоидасида белгиланади.\nМактаб қонун ҳужжатларида белгиланган тартибда санитария қоидалари ва меъёрларига риоя қилади.\n39. Мактабда мусиқа (фортепиано, торли чолғулар, эстрада чолғу ижрочилиги, халқ чолғулари, дамли ва зарбли чолғулар, анъанавий чолғу ижрочилиги, анъанавий хонандалик, академик хонандалик, эстрада хонандалиги) ва санъат (хореография, тасвирий санъат, амалий санъат, театр санъати) таълим йўналишлари мавжуд бўлиб, болаларни 1-синфга қабул қилиш ёши ва ўқиш муддатлари қуйидагича ифодаланади:\nЭстрада чолғу ижрочилиги;\nДамли вва зарбли чолғулар\nЎқув йили мактабда 2 сентябрдан келгуси йилнинг 31 май кунига қадар давом этади ва тўртта чоракка бўлинади.\nўқув йилининг давомийлиги-34 ҳафта;\nўқув ҳафтасининг давомийлиги-6 кун;\nдарс машғулотининг давомийлиги-45 дақиқа;\nдарс машғулотлари оралиғидаги танаффусининг давомийлиги-5 дақиқа.\nБайрам (ишланмайдиган) кунларига тўғри келиб қолган дарс машғулотларнинг мавзулари ўқув дастурларини ихчамлаштирган ҳолда кейинги дарс машғулотларида ўтказилади.\nЎқув йили давомидаги таътилларининг муддатлари қуйидагича белгиланади:\nКузги таътил - 4 ноябрдан бошлаб 6 календар куни;\nҚишги таътил – 28 декабрдан бошлаб 14 календар куни;\nБаҳорги таътил – 21 мартдан бошлаб 7 календар куни;\nЁзги таътил – 1 июндан (санъат йўналишлари ўқувчилар учун 16 июндан) бошлаб 2 сентябргача.\nТаътил охирги куни байрам (ишланмайдиган) кунга тўғри келиб қолган тақдирда дарс машғулотлари кейинги иш кунидан бошлаб давом эттирилади.\nЧораклар оралиғидаги таътиллар даврида мактабнинг педагог ходимлари томонидан машғулотларнинг ўзига хос ижодий дастурларини ишлаб чиқиш, ўзлаштириши паст бўлган ўқувчиларнинг билим савиясини таҳлил қилиш ва улар қўшимча ишлаш, уларга маслаҳатлар бериш ота-оналар ва ўқувчилар ўртасида мусиқа ва санъатнинг инсон маънавий ва маданий савиясини оширишдаги ўрнини тарғиб-ташвиқ қилиш мақсадида тадбирлар ташкил этиш, ўқувчилар учун шахсий ва тақвимий иш режалари тузиш каби ишлар амалга оширилади.\nЯкка тартибда ўқув машғулотларини олиб борадиган ўқитувчилар ҳар бир ўқувчига ўқув йили учун шахсий иш режаси, гуруҳли тартибда ўқув машғулотларини олиб борадиган ўқитувчилар тақвимий иш режаси тузилади.\nМактабда синфдан синфга ўтказиш ва битирув имтиҳонлари ҳар йили 10 май-31 май мобайнида ўтказилади.\nМактаб битирувчиларига ўқишни тугатаётган йилининг июнь ойида ўқишни тугатганлиги тўғрисида қонун ҳужжатларида мувофиқ шаклдаги гувоҳнома берилади.\nМактабни тугатишига бир йил қолган ўқувчиларга ота-оналари аризасига ва мутахассислик ўқитувчининг тавсия хатига асосан педагогик кенгаш билан иқтидорли болаларнинг ёшини, умумий ўрта таълим мактабида таҳсил олаётган синфини, ўқув режасининг бажарилишини инобатга олган ҳолда ўқиш муддати бир йил қисқартирилиши мумкин.\nЎқувчилар мактабдан қўйидаги ҳолатларда четлаштирилиши мумкин:\nўқишнинг бошқа мактабга кўчирилиши муносабати билан;\nДиректорнинг ўқувчини мактабдан четлаштириш тўғрисидаги буйруғига қуйидагилардан бири асос бўлади:\nота-онанинг аризаси, педагогик кенгаш қарори, ўқувчининг билдиришномаси.\nОта-оналарнинг аризаси асосида ўқувчига мактаб директорининг буйруғига мувофиқ бир йил муддатга академик таътил берилиши мумкин.\nБитирув имтиҳонларини топшира олмаган ўқувчиларга мактабда ўқиганлиги тўғрисида маълумотнома берилади.\nМактаб ўқувчиларнинг қизиқишлари ва эҳтиёжларига кўра, уларнинг ижодий имкониятларини янада ривожлантиришга йўналтирилган мусиқа (фортепиано, торли чолғулар, эстрада хонандалиги) ва санъат (хореография, театр санъати, тасвирий ва амалий санъат) йўналишларида фаолиятини амалга оширади.\nМактабда ўқувчиларга таълим бериш якка тартибда ёки бир хил ёшдаги ва турли ёшдаги болалар гуруҳларида уларнинг қизиқишларига кўра бир неча таълим йўналишлари буйича амалга оширилади.\nМактабда таълим жараёни давлат тилида ва бошқа тилларда олиб борилади.\n6-боб. Таълим муассасасининг тузилиши\nМактабнинг таркибий бўлинмаларини директорнинг ўқув-маърифий ишлар бўйича ўринбосари, директорнинг хўжалик ишлари бўйича ўринбосари, бухгалтерия ҳисоби ва ҳисоботи бўлими, хўжалик бўлими ташкил этади\nМактабда ўқув-тарбия жараёнини ташкил қилиш учун директорнинг буйруғи асосида таълим йўналишлари бўйича бўлинмалар ташкил этилиши мумкин.\nМактаб директорининг ўқув-маърифий ишлари бўйича ўринбосари мусиқа ва санъат соҳаси бўйича камида бакалавр даражасидаги олий маълумотли, хорижий тиллардан бирининг бошланғич босқичини ва ахборот-коммуникация технологияларидан фойдаланишни биладиган, уч йилдан кам бўлмаган педагогик иш стажига эга бўлган тажрибали мутахассислардан тайинланади.\nМактаб директорининг ўқув-маърифий ишлар бўйича ўринбосари халқ таълими бошқарув органлари томонидан лавозимига тайинланади ва лавозимидан озод қилинади.\nМактаб директорининг ўқув-маърифий ишлар бўйича ўринбосарининг вазифалари қуйидагилардан иборат:\nўқув-услубий ва маънавий-маърифий ишларини ташкил қилиш;\nўқитиш услубини таҳлил қилиш мақсадида ўқув машғулотларига кириш;\nпедагог ходимларининг мактаб ички меҳнат тартиби қоидаларига риоя этишини назорат қилиш;\nўқув-тарбиявий, услубий иш режалари, дарс жадвали, очиқ дарс режаси, синов имтиҳонлари, педагог ҳақида маълумотлар, ўқув машғулотлари тарификациясини тузиш ва тасдиқлаш учун мактаб директорига тақдим этиш;\nдиректор бўлмаган вақтда унинг вазифаларини бажариб туриш;\nпедагог ходимлар томонидан дарс жадвали, ўқув-услубий, тарбиявий ҳамда синфдан ташқари ишларнинг бажарилишини назорат қилиш;\nмаънавий-ахлоқий тарбиявий ишларни ва ўқув жарёнини ташкил қилиш;\nкадрларни танлаш ҳамда уларни иш билан жой-жойига қўйишда иштирок этиш;\nпедагог ходимларга методик ёрдам кўрсатиш, педагог ходимларнинг педагогик фаолиятини таҳлил қилиш;\nпедагог ходимларнинг мусиқа ва санъат йўналишлари бўйича тақвимий иш режаларини тасдиқлаш, шунингдек якка тартибдаги ва гуруҳ машғулотлари жадвалини тузиш ҳамда уларнинг бажарилишини назорат қилиш;\nякка тартибдаги ва гуруҳ журналларининг белгиланган тартибда юритилишини таъминлаш, ўқув-тарбиявий ишлар аҳволи ва натижалари бўйича ҳисоботлар тузиш;\nўқув йили давомида педагог ходимларнинг ўқув юкламаларидаги ўзгартиришларни мувофиқлаштириб бориш;\nМактаб директорининг хўжалик ишлари бўйича ўринбосари маъмурий-хўжалик фаолияти бўйича тажрибага эга бўлган, камида бакалавр даражасидаги олий маълумотли, хорижий тиллардан бирининг бошланғич босқичини ва ахборот-коммуникация технологияларидан фойдаланишни биладиган, мутахассислик бўйича икки йилдан кам бўлмаган иш стажи эга бўлган мутахассислардан тайинланади.\nБолалар мусиқа ва санъат мактаби директорининг хўжалик ишлари бўйича ўринбосари ҳалқ таълими бошқарув органлари томонидан тайинланади ва лавозимидан озод этилади.\nхўжалик фаолиятини бошқариш, мактабнинг ўқув машғулотлари ўтказиш учун тайёр ҳолда сақланишини таъминлаш;\nмактаб маблағларидан мақсадли фойдаланиш тадбирларини ўз ваколати доирасида ишлаб чиқиш ҳамда улардан тўғри фойдаланишини таъминлаш;\nмактабнинг молиявий фаолият натижаларини таҳлил қилиш, шартнома мажбуриятларининг белгиланган муддатида тўлиқ бажарилишини таъминлаш, молиялаштиришнинг қонун ҳужжатларида тақиқланмаган турли манбалари ҳисобига бюджетдан ташқари маблағларни шакллантириш ва улардан самарали фойдаланишини назорат қилиш;\nболалар мусиқа ва санъат мактабига қўшимча молиявий манбалар ва моддий маблағларни жалб этиш ҳамда ходимлар ва ўқувчилар учун зарур ижтимоий-маиший шарт-шароитларни таъминлаш чора тадбирларини амалга ошириш;\nмактабнинг ўқув жиҳозлари, асбоб-ускуналари ва бошқа таълим воситаларининг сақланишини ва улардан самарали фойдаланилишини таъминлаш;\nмоддий-техника базасини ривожлантириш ишларини ташкиллаштириш, бино ва қўшимча объектларнинг техник ҳолати ва жиҳозланганлигини мунтазам равишда ўрганиб бориш;\nмактабга етказиб берилаётган жиҳозларни белгиланган тартибда қабул қилиш, жиҳозларнинг синф хоналари ва бошқа хоналар бўйича тўғри тақсимланишини амалга ошириш;\nкуз-қиш мавсумига тайёргарлик жараёнида тегишли равишда кўмир, суюқ ёқилғи табиий газ ва электр энергиясига бўлган эҳтиёжларни аниқлаш ва маълумотларни мактаб директорига тақдим этиш ҳамда қабул қилинган ёқилғиларнинг сифати ва сақланиши таъминлаш;\nмактабга бириктирилган ҳудудларни ободонлаштириш, кўкаламзорлаштириш ва тозалаш ишларига раҳбарлик қилиш, ўзига бўйсунувчи тегишли бўлинма ҳамда техник хизмат кўрсатувчи ходимлар ишларини мувофиқлаштириш;\nсанитария қоидалари, нормалари ва гигиена нормативлари меҳнатни муҳофаза қилиш, техника ва ёнғин хавфсизлиги қоидалари талабларига риоя қилиш;\nМактаб кутубхоначиси ўз йўналиши бўйича камида бакалавр даражасидаги олий маълумотли, хорижий тиллардан бирининг бошланғич босқичини ва ахборот-коммуникация технологияларидан фойдаланишни биладиган ва кутубхоначи лавозимида камида уч йиллик меҳнат стажига эга бўлган тажрибали мутахассислардан тайинланади.\nМактаб кутубхоначиси директор томонидан лавозимга тайинланади ва озод этилади.\nКутубхоначининг вазифаларини қуйидагилардан иборат:\nахборот-кутубхона фондига ишлов бериш, каталоглар ва маълумот-библиография аппаратининг бошқа унсурларини ташкил этиш ва ундан фойдаланиш;\nэлектрон маълумот базасини барпо этиш ҳамда ундан фойдаланиш, кутубхонадаги китоб фондини ҳисобга олиш ва электрон каталог, йиғма электрон каталогдан фойдаланган ҳолда ахборот-кутубхона хизмати кўрсатишни амалга ошириш;\nфойдаланувчиларга китоб бериш ва қабул қилишни амалга ошириш;\nфойдаланувчиларга библиографик маълумот ва ахборотлар етказиб бериш;\nтавсия этиладиган адабиётлар рўйҳатини тузиш, адабиётларга оғзаки шарҳ тайёрлаш ва ўқувчиларга етказиш;\nкутубхона фаолиятида илмий методлар ва илғор иш тажрибаларини қўллаш;\nкутубхоналарни янги асарлардан индивидуал ва жамоавий тарзда хабардор этиш;\nсанитария-гигиена талабларига, меҳнатни муҳофаза қилиш, техника ва ёнғин хавфсизлиги қоидаларига риоя қилишни таъминлаш.\nБухгалтерия ҳисоби ва ҳисоботи бўлими бюджет ва бюджетдан ташқари маблағлар бўйича бухгалтерия ҳисобини Ўзбекистон Республикасининг “Бухгалтерия ҳисоби тўғрисидаги” Қонунига ва бошқа норматив-ҳуқуқий ҳужжатларга мувофиқ ташкил қилади, бухгалтерия ҳисобини юритишни белгиланган тартибда олиб боришга, мактабнинг бухгалтерия ҳисобини ташкил қилишини ҳамда тўлиқ ва аниқ юритилишини, молия-ҳужалик операцияларининг назорат қилиниши тартибини, ҳисоб-китоблар ўз вақтида амалга оширилишини, шунингдек бухгалтерия ҳўжаликларининг сақланишини таъминлаш ишларини амалга оширади.\nМактабнинг бош бухгалтерия халқ таълими бошқарув органлари томонидан лавозимга тайинланади ва лавозимидан озод этилади.\n7-боб. Педагог ходимлар, ўқув-тарбиявий ходимлар\nТегишли маълумотга ҳамда касбий тайёргарликка, юксак фазилатларга эга шахслар мактабда педагогик фаолият билан шуғулланишга ҳақли.\nПедагогик фаолият билан шуғулланиши суд ҳукмига асосан ман этилган шахсларнинг мактабда ушбу фаолият билан шуғулланишига йўл қўйилмайди.\nМактаб ўқитувчиси лавозимига ўз йўналиши бўйича камида бакалавр даражасидаги олий маълумотга эга бўлган мутахассислар, зарурият туғилганда олий маълумотга эга бўлган мутахассис келгунига қадар малакали ўрта-махсус маълумотига эга бўлган мутахассислар мактаб директорининг буйруғи билан лавозимига тайинланади ва озод этилади.\nМактаб ўқитувчисининг ҳуқуқлари қуйидагилардан иборат:\nмактаб фаолиятининг муҳим масалалари муҳокамасида ва қарорлар қабул қилинишида қатнашиш;\nмактабнинг меҳнатни муҳофаза қилиш ва хавфсизлик техникаси қоидалари, лавозим йўриқномалари, жамоа шартномаси ва бошқа норматив ҳужжатлари билан танишиш;\nўзининг касбий шаъни қадр-қимматини ҳимоя қилиш ва меҳнат таътилидан ўз вақтида фойдаланиш;\nМактаб ўқитувчиси қонун ҳужжатларига мувофиқ бошқа ҳуқуқларга ҳам эга бўлиши мумкин.\nМактаб ўқитувчисининг мажбуриятлари қуйидагилардан иборат:\nмактабдан ташқари таълимга қуйилган давлат талаблари ҳамда белгиланган тартибда тасдиқланган ўқув режалари ва дастурлари асосида таълим-тарбия жараёнини ташкил этиш;\nўзининг малакасини ошириш, қайта тайёргарликдан ўтиш;\nўқувчининг қадр-қимматига ҳурмат билан муносабатда бўлиш, уларда меҳнатсеварлик, эзгулик, меҳр-шавқат каби фазилатларни шакллантириш, ўқувчиларни она Ватанга садоқат, давлат тилига, миллий ва умуминсоний, тарихий ва маданий қадриятларга, ота-онага ва ўзидан катта ёшдагиларга ҳурмат, атроф муҳитига эҳтиёткорлик билан бўлиш руҳида тарбиялаш;\nўзининг назарий билим даражасини, педагогик маҳорати ва касб малакасини узлуксиз равишда ошириб бориш, ўз устида мунтазам ишлаш, ўқув-тарбиявий ва услубий ишларни такомиллаштириш юзасидан таклифлар ишлаб чиқиш;\nболалар мусиқа ва санъат таълими сохасидаги ва болалар ҳуқуқларини тартибга солувчи норматив-ҳуқуқий ҳужжатларни, ўқув режалари ва дарс бераётган йўналиши бўйича ўқув дастурларини, ўқитишнинг илғор шакл ва услубларини, дарсларни ташкил этиш ва уни ўтказиш услубларини, ўқув ва тарбия сифатини, ўқувчиларнинг билимини баҳолаш мезонларини билиш;\nўқувчилардан кўрик-танловлар, олимпиадалар ва фестивалларда иштирок этишга тайёрлаш, якка дарсларни олиб борувчи педагог ҳодимлар ҳар бир ўқувчига ярим йиллик шахсий ва ўқув йили бошида назарий фанлар бўйича тақвимий иш режаларини тузиш;\nўқувчиларнинг ота-оналари билан мунтазам ҳамкорлик қилиш, санитария-гигиена талаблари, меҳнатни муҳофаза қилиш, техника ва ёнғин хавфсизлиги қоидалари талабларига риоя қилиш;\nўрта-махсус маълумотга эга бўлган ўқитувчиларнинг камида бакалавр даражасидаги олий маълумотга эга бўлиши учун олий даргоҳларда таҳсил олиши шарт.\nМактаб ўқитувчиси зиммасига қонун ҳужжатларида белгиланган бошқа мажбуриятлар ҳам юклатилиши мумкин.\nМактаб концертмейстери лавозимига ўз йўналиши бўйича камида бакалавр дажарасидаги олий маълумотга эга бўлган мутахассислар, зарурият туғилганда олий маълумотга эга бўлган мутахассис келгунига қадар малакали ўрта-махсус маълумотига эга бўлган мутахассислар мактаб директорининг буйруғи билан лавозимига тайинланади ва лавозимидан озод этилади.\n67. Мактаб концертмейстерининг ҳуқуқлари қуйидагилардан иборат:\nўзининг касбий шаъни қадр-қимматини ҳимоя қилиш;\nкасбий фаолияти учун тегишли шарт-шароитларни яратишини иш берувчидан талаб қилиш.\nМактаб концертмейстери қонун ҳужжатларига мувофиқ бошқа ҳуқуқларга ҳам эга бўлиши мумкин.\nМактаб концертмейстерининг мажбуриятлари қуйидагилардан иборат:\nболалар мусиқа ва санъат таълими соҳасидаги ва болалар ҳуқуқларини тартибга солувчи норматив-ҳуқуқий ҳужжатларни билиш;\nмусиқа ва санъат намуналари асосида ўқувчиларнинг мусиқий ва бадиий савиясини ўстиришни таъминлаш;\nпедагог ҳодимларга ўқув дастурлари асосида дарсларни тайёрлаш ва ўтказишда амалий ёрдам бериш;\nболалар мусиқа ва санъат таълими соҳасидаги ва болалар ҳуқуқларини тартибга солувчи норматив-ҳуқуқий ҳужжатларни, дарс бераётган йўналиши бўйича дастурий талабларни, ўқув ва тарбия сифатини, ўқувчиларнинг билимини баҳолаш мезонларини билиш;\nўқитишнинг илғор шакл ва услублари асосида дарсларни ташкил этиш ва уни ўтказиш;\nўрта-махсус маълумотга эга бўлган концертмейстерларнинг камида бакалавр даражасидаги олий маълумотга эга бўлиши учун олий даргоҳларда таҳсил олиши шарт.\nМактаб концертмейстери зиммасига қонун ҳужжатларида белгиланган бошқа мажбуриятлар ҳам юклатилиши мумкин.\n8-боб. Таълим муассасасига раҳбарлик қилиш.\nМактабнинг раҳбариятига мактабнинг директори, директорининг ўқув-маърифий ишлар бўйича ўринбосари, директорнинг хўжалик ишлар бўйича ўринбосари киради.\nМактабнинг умумий фаолияти вазирлик томонидан мувофиқлаштирилади. Мактаб бошқарувининг юқори органи халқ таълими бошқарув органлари ҳисобланади.\nМактабга бевосита раҳбарликни тегишли равишда халқ таълими бошқарув органлари томонидан вазирлик билан келишган ҳолда лавозимга тайинланадиган ва лавозимдан озод этиладиган директор амалга оширади.\nМактаб директори мусиқа ва санъат соҳаси бўйича камида бакалавр даражасидаги олий маълумотга эга, хорижий тиллардан бирининг бошланғич босқичини ва ахборот-коммуникация технологияларидан фойдаланишни биладиган, беш йилдан кам бўлмаган педагогик иш стажига эга тажрибали мутахассислардан тайинланади.\nБолалар мусиқа ва санъат мактаби директори унинг ташкилий-ҳуқуқий, ўқув-тарбиявий, маъданий-маърифий ва молиявий-хўжалик фаолиятининг ташкил этилиши учун бевосита масъул ҳисобланади.\nМактаб директорининг ҳуқуқлари қўйидагилардан иборат:\nмактаб фаолиятига умумий раҳбарлик қилиш, ўқув-тарбия жараёнлари ва таълим тизимини ривожлантириш ҳамда уни такомиллаштириш;\nмактабда таълим сифатини яхшилашнинг асосий йўналишларини белгилаш, давлат ва жамоат ташкилотларида унинг манфаатларини ҳимоя қилиш;\nмактаб муассасасига унинг моддий-техника базасини мустаҳкамлаш, ўқув жараёнини яхшилаш бўйича таклифлар киритиш;\nмактабнинг йиллик ўқув-тарбиявий режасини тасдиқлаш ва педагогик жамоа томонидан ушбу режанинг амалга оширилишини назорат қилиш;\nмусиқа ва санъат соҳасидаги янги педагогик ютуқларни ўқув жараёнига тадбиқ этишга, молия-ҳўжалик фаолиятига раҳбарлик қилиш;\nмактабнинг педагог ҳодимларга бўлган эҳтиёжини аниқлаш, кадрларни танлаш ва жой-жойига қўйишни амалга ошириш, педагог ходимлар аттестациясини ташкил қилиш;\nболалар мусиқа ва санъат мактаби таълим олаётган ўқувчиларнинг билимларини назорат қилиш;\nўқувчиларни болалар ва санъат мактабига қабул қилиш, кейинги синфга ўтказиш ва таълим олганлик тўғрисидаги ҳужжатлар беришни ташкил қилиш;\nходимларга меҳнат қилиш ва малакасини ошириш учун шароитлар яратиш, мактаб ходимларининг вазифалари ва лавозим мажбуриятларини белгилаш, уларни моддий ва маънавий жиҳатдан рағбатлантириш ҳамда ўз ваколати доирасида интизомий жазо чораларини қўллаш;\nкорхона, муассаса ва ташкилотлар билан ҳўжалик шартномалари тузишда мактаб номидан фаолият юритиш, унинг манфаатларини ҳимоя қилиш, ишончномалар бериш, турли йўналишлардаги давлат ва нодавлат жамғармалар билан ўзаро ҳамкорликда иш юритиш;\nМактаб директорининг мажбуриятлари қуйидагилардан иборат:\nтаълим соҳасидаги ва болалар ҳуқуқларини тартибга солувчи норматив-ҳуқуқий ҳужжатларни, мактаб фаолияти ҳамда уни ривожлантиришнинг иқтисодий асосларини, жамоани бошқариш ҳамда ўқув ва тарбия сифатини яхшилаш усулларини билиш;\nмактаб фаолиятини таҳлил қилиш, муаммоларини аниқлаш ва уларни ҳал қилишнинг самарали йўлларини топиш;\nпедагоглар ва бошқа ҳодимларга ўз фаолиятини амалга ошириш учун зарур шарт-шароитлар ҳамда улар ўртасида қулай психологик ва ижодий муҳит яратиш;\nўқувчиларнинг интизоми, билим савияси ҳамда мактаб ва синфдан ташқари олиб бориладиган ишларнинг ташкил этилиши ҳамда мазмуни юзасидан назоратни амалга ошириш;\nмактабнинг ҳаражатлар сметасига риоя этилишини назорат қилиш;\nмеҳнат интизоми, санитария қоидалари, нормалари ва гигиена нормативлари, меҳнат муҳофаза қилиш, ёнғин ва техника хавфсизлиги қоидаларига риоя этилишини таъминлаш;\nумумий ўрта, мактабдан ташқари таълим муассасалари, клублар ўртасида ўзаро алоқалар ўрнатиш, ота-оналар ва жамоатчилик билан иш олиб боришни ташкил қилиш;\nпедагог ҳамда маъмурий-ҳўжалик ходимлари билан меҳнат шартномасини тузиш ва бекор қилиш;\nсанитария-гигиена талаблари, меҳнат муҳофаза қилиш, техника ва ёнғин хавфсизлиги қоидаларига риоя қилиш.\nМактаб директори зиммасига қонун ҳужжатларида белгиланган бошқа мажбуриятлар ҳам юклатилиши мумкин.\nДавлатнинг мусиқа ва санъат йўналиши бўйича таълим сиёсатини амалга ошириш, мактабнинг мақсади ва вазифаларидан келиб чиққан ҳолда таълим-тарбия жараёнини ривожлантириш, уни такомиллаштиришда педагог жамоанинг фаолият йўналишини белгилаш, таълимдаги ютуқларни ва илғор педагогик тажрибаларини амалиётга жорий этишда педагогик жамоани бирлаштириш, демократия, ошкоралик, ўзини ўзи бошқариш тамойиллари асосида мактаб бошқарувни амалга ошириш мақсадида педагогик кенгаш ташкил қилинади.\nПедагогик кенгаш мактабнинг юқори бошқарув органи ҳисобланади.\nПедагогик кенгаш таркибига мактабнинг директори ва педагог ходимлар киритилади.\nМактабнинг директори педагогик кенгаш раиси ҳисобланади. Педагогик кенгаш котиби педагог ҳодимлар орасидан тайинланади.\nПедагогик кенгаш раиси ўз вазифасини бажара олмайдиган (касал бўлган хизмат сафарига кетган ва ҳоказо) ҳолатларда унинг вазифалари директорнинг ўқув-маърифий ишлар бўйича ўринбосар томонидан амалга оширилади.\nПедагогик кенгаш таркиби мактаб директори, директорнинг ўқув-маърифий ишлар бўйича ўринбосари ва педагог ходимлардан иборат бўлади. Мактабнинг ҳар бир педагог ходими ишга қабул қилинган пайтдан бошлаб педагогик кенгашининг аъзоси ҳисобланади.\nПедагогик кенгашда муҳокама қилинадиган масалаларнинг мазмунидан келиб чиқиб, йиғилишга тегишли халқ таълими бошқарув органлари, мактаб ота-оналар қўмитаси, фуқароларнинг ўзини-ўзи бошқариш органи, маҳаллий давлат ҳокимияти, ҳуқуқни муҳофаза қилувчи органлар ва бошқа ташкилотлар вакиллари таклиф қилиниши мумкин.\nПедагогик кенгашнинг фаолияти тегишли халқ таълими бошқарув органлари (бўйсунувига кўра юқори турувчи ташкилот) томонидан назорат қилинади.\nПедагогик кенгаш фаолияти йиллик иш режа асосида ташкил этилади. Иш режа педагогик кенгаш йиғилишида кўриб чиқилиб, маъқулланганидан сўнг педагогик кенгаш раиси томонидан тасдиқланади.\nПедагогик кенгаш йиғилишида мактабнинг фаолиятига оид энг муҳим ва долзарб масалалар муҳокама қилинади.\nПедагогик кенгаш йиғилиши ҳар чоракда камида бир марта ўтказилади. Заруриятга кўра, навбатдан ташқари йиғилишлар ўтказилиши мумкин.\nБаённомаларнинг рақами, санаси ва йиғилишда кўрилган масалалар тўғрисидаги маълумотлар педагогик кенгаш йиғилиши баённомаларини қайд этиш дафтарига ёзиб борилади. Педагогик кенгаш йиғилиши баённомаларини қайд этиш дафтари рақамланади, ип ўтказиб тикилади ҳамда тегишли халқ таълими бошқарув органи (бўйсунувига кўра юқори турувчи ташкилот) болалар мусиқа ва санъат мактаблари фаолиятини мувофиқлаштириш бўйича бўлинма мудири томонидан имзоланиб муҳрланади.\nБаённоманинг кириш қисмида педагогик кенгаш йиғилиши ўтказилган сана, баённома, тартиб рақами, иштирок этганлар ва уларнинг сони ёзилади.\nПедагогик кенгаш йиғилиши баённомаларни қайд этиш дафтарида кун тартибига киритилган масала муҳокамаси, педагогик кенгаш аъзолари томонидан киритилган таклиф ва мулоҳазалар ҳамда кун тартибидаги ҳар бир масала юзасидан қабул қилинган қарорлар қайд этиб борилади.\nПедагогик кенгаш йиғилиши баённомаларни рақамлаш ҳар ўқув йили бошида (август ойида) янгидан бошланади.\nПедагогик кенгашнинг йиғилишлари, агар уларда барча кенгаш аъзолари умумий сонининг камида учдан икки қисми, навбатдан ташқари йиғилишда эса учдан бир қисми иштирок этаётган бўлса, ваколатли ҳисобланади.\nПедагогик кенгаш йиғилишини ўтказиш вақти, жойи ва кун тартиби бир ҳафта олдин эълон қилинади.\nПедагогик кенгаш йиғилишида муҳокама қилинадиган масалалар бўйича материаллар доимий ёки вақтинча ташкил этилган гуруҳлар ёхуд тегишли педагог ходимлар томонидан тайёрланади.\nМактабнинг педагогик кенгаши қуйидаги ҳуқуқларга эга:\nмактабнинг ўқув жараёнини такомиллаштириш ва моддий-техник базасини мустаҳкамлаш бўйича қарорлар қабул қилиш;\nўқув, маънавий-маърифий, илмий-методик ва тажриба-синов ишларида фаол иштирок этган педагог ходимларни моддий рағбатлантириш юзасидан мактаб ҳузуридаги махсус комиссиясига таклиф киритиш;\nпедагог ходимлар орасидан мактаб ҳузуридаги махсус комиссиянинг камида икки нафар аъзосини тайинлаш;\nкўрик-танловлар, фестиваллар, устоз сабоқлари ҳамда бошқа мусиқа ва санъат тадбирларида ўқитувчилар ва ўқувчиларнинг иштирок этишлари учун номзодларини тавсия этиш;\nмактабда ўқув жараёнини такомиллаштириш бўйича чоралар кўриш;\nмактабнинг истиқбол режасини белгилаш.\nПедагогик кенгаш қонун ҳужжатларига ҳамда ўз вазифаларига мувофиқ бошқа ҳуқуқларига эга бўлиши мумкин.\nМактабнинг педагогик кенгаши қуйидагиларга мажбур:\nмактабнинг иш режаси бажарилишини таъминлаш;\nмактабнинг фаолиятига оид энг муҳим ва долзарб масалаларни муҳокама қилиш;\nҳар чоракда мактаб методик кенгашининг фаолиятига доир ҳисоботини кўриб чиқиш;\nзамонавий ахборот-коммуникацион технологияларини жорий этиш бўйича педагогик изланишларини ва ижодий ташаббускорликларини қўллаб-қувватлаш;\nўқув жараёнини самарали ташкил қилишнинг турли шакл ва услубларини муҳокама қилиш ва амалиётга тадбиқ этиш;\nпедагогик ходимларга мактабдан ташқари таълимга оид норматив-ҳуқуқий ва методик ҳужжатларнинг етказилиши ва тушунтириш ишларининг олиб борилишини назорат қилиш.\nпедагогик кенгаш қонун ҳужжатларига ҳамда ўз вазифаларига мувофиқ бошқа мажбуриятларга ҳам эга бўлиши мумкин.\nМактабда педагогик кенгаш фаолиятига оид қуйидаги ҳужжатлар бўлиши лозим:\nхалқ таълим бошқарув органининг (буйсунувига кўра юқори турувчи ташкилотнинг) буйруғи билан тасдиқланган мактабнинг педагогик кенгаши тўғрисидаги устав;\nпедагогик кенгашнинг тасдиқланган иш режаси;\nпедагогик кенгаш йиғилишини баённомаларни қайд этиш дафтари;\nпедагогик кенгаш йиғилиши баённомалари;\nпедагогик кенгаш йиғилишида муҳокама қилинган масалалар юзасидан таҳлилий материаллар.\nПедагогик кенгаш ҳужжатларининг сақланишига педагогик кенгаш раиси ва котиби жавобгар ҳисобланади.\nПедагогик кенгаш йиғилиши баённомаларини қайд этиш дафтари доимий, тайёрланган таҳлилий материаллар ва ҳужжатлар эса уч йил мобайнида сақланади ҳамда тегишли архивга топширилади.\nПедагогик кенгаш қарорларини бажариш мактабнинг ҳар бир ходими учун мажбурий бўлиб, қарорлар ижросининг умумий назорати педагогик кенгаш раиси томонидан амалга оширилади.\nПедагогик кенгаш аъзолари руйхатини тасдиқлаш тўғрисидаги қарор, шунингдек педагогик кенгаш томонидан қабул қилинган бошқа қарорлар ва ҳисоботлар уч нусхада қабул қилинади. Унинг бир нусхаси педагогик кенгаш котибида, иккинчиси педагогик кенгаш раисида сақланади, учинчиси эса барчанинг танишиб чиқиш учун мактабнинг кўринарли, қулай бўлган жойга илиб қўйилади.\nПедагогик кенгашнинг раиси педагогик кенгаш қабул қилган қарорларнинг бажарилишини доимий равишда назорат қилиб боради.\n9-боб. Жамоат ташкилотлари\nМактабнинг касаба уюшмаси қўмитаси жамоат бирлашмаси ҳисобланиб, унинг фаолияти қонун ҳужжатларига мувофиқ ташкил этилади.\nМактабнинг касаба уюшмаси қўмитаси ўқув, илмий-методик, маънавий-маърифий ишларни яхшилаш, жамоада ижтимоий-психологик муҳитни соғломлаштириш, ходимлар ҳуқуқларини ҳимоя қилиш, уларнинг иш шароитларини яхшилаш, масъулиятларини шакллантириш ва меҳнат интизомини мустаҳкамлаш каби масалаларни ҳал этади.\nЎзбекистон Республикасининг амалдаги қонун ҳужжатларига асосан мактаб ўқувчиларининг ота-оналари, фуқароларнинг ўзини ўзи бошқариш органлари, бошқа таълим муассасалари ва нодавлат нотижорат ташкилотлари билан узвий алоқада фаолият кўрсатади.\nМактабда қонун ҳужжатларига мувофиқ ўқувчиларнинг жамоат бирлашмалари фаолият кўрсатиши мумкин.\n10-боб. Мактабнинг мол-мулки ва маблағлари\nМактаб фаолиятини молиялаштириш белгиланган тартибда тасдиқланган ва рўйхатдан ўтказилган ҳаражатлар сметасига мувофиқ амалга оширилади.\nМактаб ўзига бириктирилган мол-мулкни ва ҳаражатлар сметаси бўйича ажратилган маблағларни қонун ҳужжатларига мувофиқ тасарруф этади.\nМактаб фаолиятини молиялаштириш қуйидаги манбалар ҳисобига амалга оширилади:\nўқувчилар ва педагог ходимлар томонидан тайёрланган маҳсулотлар ва буюмларни сотишдан тушган маблағлар;\nасосий машғулотлардан ташқари пайтда бўш бинолар, иншоотлар, асбоб-ускуналарни ижарага беришдан тушган маблағлар;\nўқувчилар ва педагог ходимлар томонидан ўқув-тарбия жараёнига таъсир этмаган ҳолда бадиий кечалар, концерт ва театр томошалари ташкил этишдан олинган маблағлар;\nҚонун ҳужжатларида тақиқланмаган фаолиятдан олинган даромад ҳисобига сотиб олинган мол-мулк мактабнинг мол-мулкли таркибига киритилади.\nМактабнинг мол-мулки ва пул маблағлари сарфланиши учун бевосита унинг директори жавобгар ҳисобланади.\nМактаб томонидан қонун ҳужжатларига мувофиқ молиявий ва статистик ҳисобот юритилади.\nМактаб ходимларини моддий ва маънавий рағбатлантириш ҳамда иш хақига устамалар қонун ҳужжатларга мувофиқ белгиланади.\nМактаб штатидаги ходимлар сони унинг намунавий штатларга мувофиқ белгиланади.\nМактабнинг моддий-техника таъминоти ва кадрлар билан таминланиши белгиланган нормативларга мувофиқ эҳтиёжлар асосида амалга оширилади.\nМактаб тегишли маҳаллий давлат ҳокимияти органлари билан биргаликда ўзининг модий-техника базасини мустаҳкамлаш чора-тадбирларини амалга оширади.\n11-боб. Пуллик хизматлар.\nЎзбекистон Республикаси Вазирлар Маҳкамасининг 1999 йил 3 сентябрдаги “Бюджет ташкилотларини маблағ билан таъминлаш тартибини такомиллаштириш тўғрисида”ги № 414-сонли қарорига асосан мактабда пуллик хизматларни амалга ошириш мумкин.\nЁши катта болалар ва мактаб ёшидан ўтган ўсмирлар учун контракт синфлар ташкил килиниши мумкин;\nВақтинчалик фойдаланилмаётган хоналарни, мусиқа асбобларини ижарага бериш мумкин;\nЮридик ва жисмоний шахслар томонидан ҳомийлик ёрдами олиш мумкин;\nКорхона, ташкилот ва муассасаларда пуллик концерт дастурларини ўтказиш мумкин;\nПуллик хизматлардан келиб тушган маблағ аввало кредиторлик қарзларни тўлашга, мактабнинг моддий-техник базасини мустаҳкамлаш тадбирларига ва ходимлар меҳнатини рағбатлантиришга сарфланади.\n12-боб. Мактабни қайта ташкил этиш ва тугатиш\nМактаб қонун ҳужжатларида белгиланган тартибда қайта ташкил этилиши ва тугатилиши мумкин.\nМактабни қайта ташкил этиш ёки тугатиш қонун ҳужжатларига мувофиқ ўқув йили якунида муассасаси томонидан амалга оширилади.\nТугатилган болалар мусиқа санъат мактабининг муассасаси ўқувчиларни ота-оналарнинг розилиги билан бошқа мактабга ўтказиш масъулиятини олади.\nМактаб тугатилган тақдирда унинг пул маблағлари ва мол-мулкидан, унинг мажбуриятларини қоплаш бўйича тўловлар чегирилган ҳолда қонун ҳужжатларига ҳамда мактаб уставига мувофиқ фойдаланилади.\n13-боб. Якуний қоидалар.\nМактаб қонунчиликда белгиланган тартибда мактабдан ташқари таълим бўйича халқаро ҳамкорликни йўлга қўйиши мумкин.\nУларнинг халқаро ҳамкорлиги шартномалар асосида хорижий ташкилотлар билан педагогик ахборот ва тажриба алмашиш, педагог ходимларнинг малака ошириши ҳамда стажировка ўтиши шаклида амалга оширилиши мумкин.\nМактабда унинг иш фаолияти билан боғлиқ бўлмаган ташкилотлар, жумладан, сиёсий партиялар ва ҳаракатлар ташкил этилишига ва фаолият юритилишига йўл қўйилмайди.\nМазкур уставда акс эттирилмаган масалалар юзасидан вужудга келган муаммоли вазиятлар қонун ҳужжатларига мувофиқ ҳал этилади.\nМактаб уставига ўзгартириш ва қўшимчалар киритиш учун тасдиқлаш таркибига мувофиқ амалга оширилади.\nУстав мактаб жамоасининг 2016 йил\n20 августда бўлиб ўтган ўқитувчилар кенгашида\nкўриб чиқилиб, қабул қилинган.\n23-сонли болалар мусиқа ва санъат мактаби директори: Нарбаев Шукурджан Алимджанович\nМактабимиз оммавий ахборот воситаларида\nРеспублика танлов ва фестивал ғолиблари


Дата раскрытия: 24.06.2018\nДата опубликования модератором*: 25.06.2018\n“Zirabuloq paxta tozalash" АЖ акциядорларининг 28.06.2016 йилдаги умумий йиғилиш қарори билан жамиятда Корпоратив Кодекс қабул қилинган бўлиб, мазкур Кодексга мувофиқ "Zirabuloq paxta tozalash" АЖ фаолиятида корпоратив қонунчилик талабларига риоя этилишини назорат қилишга масъул бўлган ва кузатув кенгашига ҳисобот берувчи корпоратив маслаҳатчи лавозимини жорий этиш вазифаси юклатилган. Бироқ, жамият тузилмасида корпоратив маслаҳатчи лавозими мавжуд эмас.\nЧунки, "Zirabuloq paxta tozalash" АЖда корпоратив маслаҳатчи лавозимининг мажбуриятлари 2016 йил 1 августдан жамиятнинг структурасига асосан акциядорлар билан корпоратив муносабатлар бўлими бошлиғига юклатилган.\n"Zirabuloq paxta tozalash" АЖда Корпорати бошкарув кодексининг 19-бандига асосан АЖнинг кузатув кенгашига мустақил аъзо киритилмаган. Корпорати бошкарув кодексининг 19-бандига асосан АЖ кузатув кенгашининг мустақил аъзоси критерияларига мувофиқ бўлган ариза ва таклифлар жамиятга акциядорлардан тушмаган. Келгусида "Zirabuloq paxta tozalash" АЖнинг кузатув кенгашига мустақил аъзо киритилиши бўйича таклифлар тақдим қилинса, кўриб чиқилади.\n"Zirabuloq paxta tozalash" АЖ сайтида фундаментал ва техник таҳлил натижалари, мутахассислар, экспертлар ва маслаҳатчиларнинг шарҳлари ва прогнозлари жойлаштирилмаган. "Zirabuloq paxta tozalash" АЖ фундаментал ва техник таҳлил ўтказилмаганлиги сабабли бундай маълумотлар Жамият веб-сайтида ошкор этилмаган. "Zirabuloq paxta tozalash" АЖ бошқарув органлари мажлисларида ҳамда иш жараёнида фундаментал ва техник таҳлил ўтказиш тартиблари мақсадга мувофиқлиги кўриб чиқилади.


Муҳаммад Солиҳ Ўзбекистонда ёшлар сиёсати билан шуғулланмоқчи - Фарғона.Ру ахборот агентлиги\n14:01 msk, 15 Июль 2020\nАввал хабар берганимиздек, 23-24 май кунлари Берлинда “Эрк” Демократик партияси, Ўзбекистон Демократик кучлари форуми, “Андижон: Адолат ва Тикланиш”, ташкилоти, “Таянч” жамияти, “Уйғон, Ўзбекистон!” Ўзбекистон Инсон ҳуқуқлари жамияти каби бир неча мухолифат гуруҳларини ўз таркибига бирлаштирган Ўзбекистон Халқ Ҳаракатининг биринчи Қурултойи бўлиб ўтди. Ҳаракат ўз олдига Ислом Каримов режимини ағдаришни мақсад қилиб олган кучларнинг орасида энг йирик ташкилот бўлиб қолди.\nҚурултой ташкилотчиларидан бири – Муҳаммад Солиҳни Ҳаракатнинг бош органи – Муассислар кенгашининг раиси этиб сайладилар. Шу кунларда Муҳаммад Солиҳ жаноблари “Фарғона” агентлигининг саволларига жавоб берди.\n- Жаноб Солиҳ, Сизнинг Ўзбекистон воқелигидан йироқлигингиз тўғрисида Сизга савол бераётган одамлар орасида биринчиси эмаслигимга ишончим комил. Сизни танқид қилаётганлар Сизнинг Ўзбекистонда 1993 йилдан бери яшамаётганингизни ва ватанингизни зиёрат қилишга имкониятингиз йўқлигини айтиб келадилар. Менинг ёшимдагилар Сизни номингизни ва Сизнинг партиянгиз номини эслашлари мумкин. Аммо Ўзбекистондаги кўпчилик ёшлар билан суҳбатларимга таяниб шуни айтишим лозимки, ҳозирги авлод Сизни танимайди. Хусусан, “Фарғона” сайти саҳифаларида қолдирилаётган шарҳларни ўқиб ҳам шундай хулосага келиш мумкин. Ушбу танқидга қандай жавоб бера оласиз?\nМуҳаммад Солиҳ: Ўзбекистон ёшларининг бир қисми мени танимаслиги борасида гапирганда, Сиз ҳақсиз. Мамлакат ёшларининг аксар қисми бугунги кунда сиёсатга бефарқ, кўпчилик йигит ва қизлар сиёсатга қизиқмайди. Бироқ “ёшларнинг бари шундай”, дея таъкидлашга ўрин йўқ. Бизни ҳеч ким билмайди, дейиш ҳам нотўғри.\nТурли сайтларда пайдо бўлаётган шарҳлар борасига гапирганда, ушбу “фикрлар” Каримов режими томонидан тайёрланган. Ўзбекистон Миллий хавфсизлик хизматида турли веб-сайтлардаги шарҳларни кузатиб бораётган ҳамда уларда ўзларининг провокацион – иғвогарона “фикрларини” қолдираётгани учун маош олаётган махсус ходимлар борлигини аниқ биламан. Бу одамлар ғаразгўй – улар ўз ишларини сидқидилдан бажариб келадилар.\nЎХҲ қурултойи иштирокчилари Берлинда. 2011 йил май\nВоқеликдан йироқсиз деганингиз ҳақида. Бутун мамлакат бўйлаб тарафдорларимиз бор, улардан мунтазам ахборот олиб турамиз, шунинг учун ҳам Ўзбекистондаги вазиятни, одамларнинг кайфиятини яхши биламиз.\n- Ҳар ҳолда, ўйлашимча, Ўзбекистонда ўзингизга тарафдор топишда қийналсангиз керак. Каримовнинг пропаганда машинаси 20 йилдан бери тинмай ишлаб келади, шу давр мобайнида Каримов яратган тузум маҳсули бўлган янги авлод ўсиб етилди. Ўзбекистонда Сизни ким қўллаяпти?\n- Сиёсий жиҳатдан пассив одамлар, шу жумладан, ёшлар ҳам ҳар бир жамиятда етарли. Шундай бўлиб келган ва бундан кейин ҳам шундай бўлади. Одатда, одамларнинг 10 фоизи ўзгаришлар киритиб келган. Ҳатто урушларда ҳам бир жасоратли мард ўзининг ортидан ўнта одамни етаклаб юрган. Тунис, Миср, Яқин Шарқдаги бошқа мамлакатлардаги воқеаларни мисол қилиб кўрадиган бўлсак, у ерда ҳам аҳолининг 100 фоизи майдонларга чиқиб инқилобларни, туб ўзгартишларни амалга оширгани йўқ. Ўз ортидан бошқаларни етаклаган пассионарийлар дея аталувчи одамлар (пассионар деб луғатда фаол, илмга, ривожланишга интилганларни айтилади) бор. Ғояга ишонган бир ҳовуч одамлар доим бўлиб келган. Улар ўз ортидан бошқаларни етаклашга қодир. Ўзбекистонда ҳам шундай. Аксарият ёшлар сиёсатга лоқайдлиги рост, уларнинг баъзилари мухолифат деган сўзнинг маъносини ҳам тушунмайди. Аммо ўз ортидан бошқаларни етаклашга қобил одамлар бор.\nЎзбекистон ертўладан чиқишга шайланмоқда. Биз бу ҳайбатли, маҳобатли ҳодисага, бу улуғ озодликка шай турмоғимиз керак. Биз ушбу буюк Ҳодисанинг бoш қаҳромони Ўзбекистон халқи билан бирга бўлишга тайёр туришимиз лозим. У билан бирга бўлмоқ - унинг дарди билан яшамоқдир, унинг ярасига малҳам бўлмоқдир.\nЁмонликка қаршилик қиламиз. Андижонда қатл этилган мингларча шаҳиднинг пок руҳлари ҳақи бу зулмга қаршилик қиламиз.Кашшоқликка чора излаб дунёда саргардон кезаётган миллионлаб инсонлар ҳақи қаршилик қиламиз. Истиқрор ниқоби ортида гизланган зулмга, қонли диктаторнинг қизлари осган жавохирлар билан безанган зулмга ва яхшилик ниқобидаги ёмонликка қаршилик қиламиз. Бутун кучимиз, бор матонатимиз билан қаршилик қиламиз. (М.Солиҳнинг “Зулмга қаршилик” нутқидан)\nҚайта қуриш йилларида бу ишларни қила олганмизку. Ҳолбуки, Ўзбекистонда айни пайтдаги аҳвол ўша даврлардан кескин фарқланишини қайд этиш жоиз. Авваламбор, Ислом Каримовнинг ҳозирги режими ўша пайтдаги совет ҳукуматига қараганда анча жиддий рақиб. Иттифоқдош республикаларида илк мухолифат ҳаракатлари пайдо бўлган 80-чи йилларда мамлакатда эркинлик руҳи уфирарди. Бугунги Ўзбекистонда бу каби либерализм йўқ.\nБироқ халқ орасида Каримов сиёсатидан норозилик жуда катта. Биз ушбу норозилик аҳолининг барча табақалари орасида ўсиб бораётгани ҳақида маълумот олиб турибмиз. Икки-уч йил аввалги вақт билан таққослаганда ҳам одамлар кўчаларда, бозорлорда норозиликларини очиқ-ойдин изҳор этишни бошлаганлар. Бунга сабаб – халқнинг сабр косаси тўлиб-тошганида.\nЁшлар борасида гапириладиган бўлса, улар билан ишлашимиз лозим, ёшлар барча ҳаракатларимиз ва фаолиятимиз марказида бўлиши зарур.\nҲаракат мадҳиясининг икки варианти. Биринчиси қабул қилинди\n- Жаноб Солиҳ, сиз ўтказган Қурултойга шарҳловчилар турлича баҳо бердилар. Кимдир унда Ўзбекистон президентига мухолиф кучларнинг салмоқли бирлашувини кўрди, баъзилар эса Ўзбекистон ташқи ишлар вазирининг муовини Владимир Норов Берлинга келиб Германиянинг расмийлари билан учрашиб юрган бир пайтда бирор-бир жиддий акция ўтказишга ҳам ярамаганингиз учун Ҳаракатни танқид қилдилар.\n- Шундай шарҳлар билан танишман. Айтиш жоизки, биз ўз олдимизга Берлин кўчаларида қандайдир намойиш ўтказиш вазифасини қўймаганмиз. Норов билан адоватлашувга бориш ўта нoжиддий акция бўларди, бу сиёсий калтабинликни англатарди, негаки бу акциянинг умри бир кунлик, холос. Қурултой эса жиддий сиёсий масалаларни ҳал этди.\n- Қурултой ўтди. Кейинги режалар қандай?\n- Асосий мақсадимиз – Ўзбекистондаги режимни тинч йўл билан алмаштириш. Биз одамларнинг норозилигини фуқаролик итоатсизлик акциялари орқали изҳор этилишини таъминламоқчимиз. Агар халқ режимни қўлламаса, режим тез орада қулайди. Одамлар Каримовнинг режимини қўлламасликлари лозим. Кўмаксиз Каримов – ҳеч ким эмас. Биз иш ташлашлар, стачкалар, митинг ва намойишларни уюштиришни бошламоқчимиз. Шу иш билан шуғулланаётган одамларимиз бор. Бу каби бўйсунмаслик акциялари бутун мамлакат бўйлаб, барча вилоятларда ўтади. Шу билан бирга, бу ишларнинг барчаси тинч йўл билан, қон тўкилмай ўтади.\nКаримовнинг ўзи даҳшатга тушиб қолган. У халқ норозилигидан ва бўйсунмаслигидан қўрқади. Биздаги мавжуд маълумотга кўра, мамлакатда гўё Ўзбекистон Мустақиллигининг 20 йиллиги муносабати билан фавқулодда ҳолат эълон қилинган. Аслида эса у халқнинг сабр косаси тўлганини тушуниб етган.\n- 2005 йилда Андижонда тинч намойиш иштирокчилари отиб ташланганидан сўнг одамлар кўчага чиқишдан қўрқиб қолгани ҳақида ўйламадингизми? Каримовни ҳеч нарса тўхтатмаслиги ва у яна ўт очишга буйруқ беражаги равшанку.\n- Одамларда қўрқув борлиги рост. Аммо биз уларни қўрқмасликка чақирамиз, чунки Каримовнинг халқ ғазабидан қўрқуви кучлироқ. Биз қон тўкилишига йўл қўймаймиз. Албатта маълум маънода хавотирлик бор. Аммо қон тўкиладиган бўлса, бизда бу ҳолатга ҳам ҳаракат режаси бор. Бу ҳақда ҳозир очиқ гапиришнинг мавриди эмас, аммо Андижондаги каби кўламда фожиага йўл қўймаймиз, инша-Оллоҳи. Халқ бизни қўллаши керак.\nНорозилик иштирокчилари учун агар Ўзбекистон расмийлари куч қўллайдиган бўлса, нима қилиш кераклиги тўғрисида эслатма\n- Инқилоб учун салмоқли миқдорда молиявий харажатлар даркор. Сизга ким маблағ етказиб бераяпти?\n- Яқинда ўтган Қурултой молиявий кўмак жиҳатидан мислсиз бўлди. Қувонч билан қайд этиш жоизки, сўнгги йиллар ичида бизнинг ўзимиз илк бор тарафдорларимизнинг молиявий кўмаги билан ушбу тадбирни уюштирдик. Харажатларнинг бир қисмини “Андижон: Адолат ва Тикланиш” ташкилоти кўтарди, бошқа қисмини эса бизга яқинда қўшилган янги тарафдорларимиз молиялаштирдилар.\nОдамларнинг ўзлари биз билан алоқа ўрнатиб, бизга қандай кўмак бериш мумкинлиги ҳақида сўраяптилар. Улар биз билан Facebook, электрон почта орқали алоқа ўрнатаяптилар. Халқ ҳаракатининг ёшлар қаноти Facebook ва бошқа ижтимоий тармоқлар орқали одамларни бизнинг фаолиятимиз ҳақида хабардор этиш ва янги тарафдорларни жалб этиш устида иш олиб бораяпти. Чинакам ёрдам борлигидан хурсандмиз. Бу Каримов режимидан чарчаган одамлар сони кундан-кунга кўпая бораётганини кўрсатмоқда.